qundao/data-zh-poetry huggingface dataset:
偃王城
作者：張耒
朝代：宋

蔓草悲風知幾秋，黄桑晚葉野雲愁。
偃王城下樵蘇盡，猶有耕人指舊丘。
偃王城
作者：張耒
朝代：宋

逃戰彭城似去邠，興王可即廢爲臣。
中原多少堪憂事，勞苦君王八馬奔。
偶成
作者：張耒
朝代：宋

低雲著地曉悠悠，雨濕簾旌不上鈎。
江北江南千萬里，年年長向此時愁。
偶成
作者：張耒
朝代：宋

却掃客不至，端爲四國騷。
杯寒薦園實，食儉煮溪毛。
霜過橘柚熟，天晴鴻鵠高。
幽齋高木近，不寢聽雞號。
偶成
作者：張耒
朝代：宋

漫學文章弊性靈，屠龍藝就誤平生。
翩翩仕路新冠蓋，何用揚雄强作經。
偶成
作者：張耒
朝代：宋

許君踏月夜相過，此語當時恨已多。
但願相逢休怨老，不妨白髮聽新歌。
偶成
作者：張耒
朝代：宋

須知庖手有真如，合遣輪人笑讀書。
擁褐蒲團深閉目，老人於此有工夫。
偶成二首·其一
作者：張耒
朝代：宋

新引龍孫欲解苞，籬根抽筍已梢梢。
莓苔雨過蝸緣壁，楊柳葉深鶯有巢。
偶成二首·其一
作者：張耒
朝代：宋

鳥啼宮直散，歸舍日猶長。
暗樹殘春綠，回風欲雨凉。
久知癡有絕，端爲酒成忙。
可是嘲須解，平生一漫郎。
偶成二首·其二
作者：張耒
朝代：宋

乍晴幽步踏斜陽，殘潦青苔曲徑荒。
風擲落花填小塹，雨催芳草上空牆。
偶成二首·其二
作者：張耒
朝代：宋

綠遍長安樹，春歸空隔年。
愁多落花地，情遠倚樓天。
河漢崑崙外，蒼龍北極天。
老知玄有味，羞更賦神仙。
偶成題裴晉公祠
作者：張耒
朝代：宋

獨持將鉞靜氛妖，後世英名日月昭。
善聽聖君非易遇，將亡凶豎不難梟。
悲風蔓草移今古，野殿空庭鎖寂寥。
更有從軍老司馬，銘功文字配咸韶。
偶摘梅數枝致案上盎中芬然遂開因爲作一詩
作者：張耒
朝代：宋

偶別霜城陋，來蒙玉案登。
清香侵硯水，寒影伴書燈。
見我粲如笑，贈人慵未能。
將何伴高潔，清曉誦黄庭。
偶書三首·其一
作者：張耒
朝代：宋

秋陰漫漫幾千里，赤壁磯前天接水。
連檣接舵不復行，老魚擘波時出戲。
黄橙紫栗收如積，青錢買酒不堪惜。
北人歲久厭南餐，山邊有路何時還。
偶書三首·其三
作者：張耒
朝代：宋

周郎戰處滄江回，魚龍蕩潏山石摧。
荆州艨艟莫舉檝，走君不勞一炬灰。
當年雄豪誰復在，喬木荒烟忽千載。
蘄州截竹作笛材，一寫山川萬古哀。
偶書三首·其二
作者：張耒
朝代：宋

窮愁晝夜陰如一，夜不見星朝蔽日。
枯疇已穫大野空，怒江未落連洲沒。
長魚潑剌不受釣，漁子高眠守蓬蓽。
紫髯舊宮誰復游，鼎峙雄心久蕭瑟。
偶題
作者：張耒
朝代：宋

屋角纖纖掛斷虹，清蟬一噪起高桐。
天涯雲盡見殘日，林下雨餘來好風。
偶題二首·其一
作者：張耒
朝代：宋

相逢記得畫橋頭，花似精神柳似柔。
莫謂無情即無語，春風傳意水傳愁。
偶題二首·其二
作者：張耒
朝代：宋

春水長流鳥自飛，偶然相值不相知。
請君試採中塘藕，若道心空却有絲。
傷春
作者：張耒
朝代：宋

山城夜來雨，卧病惜殘春。
暗暗鳥啼樹，飄飄花去人。
地偏佳客斷，官冷酒錢貧。
乘興還騎馬，田家樂更真。
傷春
作者：張耒
朝代：宋

浮雲冉冉送春華，怯見春寒日欲斜。
一夜雨聲能幾許，曉來落盡一城花。
傷春四首·其一
作者：張耒
朝代：宋

曉雨催春不惜花，亂紅飄泊委泥沙。
傷心憶得年時事，白髮風前只嘆嗟。
傷春四首·其三
作者：張耒
朝代：宋

嫩紫妖紅惜不得，亂隨風雨點蓬蒿。
荒田野草花開晚，主管春光輸爾曹。
傷春四首·其二
作者：張耒
朝代：宋

紅杏牆頭最可憐，膩紅嬌粉兩娟娟。
曉來併逐東風盡，容易分飛又一年。
傷春四首·其四
作者：張耒
朝代：宋

高樓春晝獨驚心，白日閒雲亦自陰。
風雨催花花已盡，滿城新綠亂鳴禽。
僦居小室之西有隙地不滿十步新歲後稍暖每開戶春色鬬進戲名其戶曰嬉春因爲此詩
作者：張耒
朝代：宋

蒼蒼老檜已消雪，冉冉烟蕪欲鬭妍。
圍得青春數畝地，斷將平楚一方天。
春風入戶如相覓，新月低窗最可憐。
老子婆娑便終日，一壺春酒與周旋。
僧允懷惠紫竹杖
作者：張耒
朝代：宋

輕堅滑澤節仍勻，上下柯山助老身。
他日天恩許歸去，提携同踏故園春。
元忠學士八兄耒離京師遠蒙追送許惠服丹法託故竟未惠及賦五絕句·其一
作者：張耒
朝代：宋

身逐孤舟似斷雲，故人追送尚殷勤。
秋城夜泊西風岸，落葉悲蟲獨自聞。
元忠學士八兄耒離京師遠蒙追送許惠服丹法託故竟未惠及賦五絕句·其三
作者：張耒
朝代：宋

欲盜羲和一點春，五更注想隔重雲。
如何但欲獨不死，分我刀圭未費君。
元忠學士八兄耒離京師遠蒙追送許惠服丹法託故竟未惠及賦五絕句·其二
作者：張耒
朝代：宋

衰柳苦催空壁月，悲蟲真弔短檠光。
無情少壯拋人去，只有窮愁氣味長。
元忠學士八兄耒離京師遠蒙追送許惠服丹法託故竟未惠及賦五絕句·其五
作者：張耒
朝代：宋

無復顛狂似少時，逢君猶自說蛾眉。
玉堂舊事君休念，兩袖啼痕又送誰。
元忠學士八兄耒離京師遠蒙追送許惠服丹法託故竟未惠及賦五絕句·其四
作者：張耒
朝代：宋

昔見將軍破虎韉，玉堂曾共掃千言。
功名老去皆蹉跌，相見諄諄勸學仙。
光山謠
作者：張耒
朝代：宋

艤舟淮南望新息，天遣清淮限南北。
崎嶇細路入光山，野色蒼凉秋日白。
八月穫稻田無水，蚱蜢羣飛稻乾死。
危橋絕澗聞水聲，喧喧汲水爭瓶罌。
昏昏落日銜遠山，鳥啼車轍未得閒。
縣公吳生我世舊，爲我烹羊酤斗酒。
燈前醉飽紛就眠，五更開門星滿天。
長年他鄉心惘然，遠途辛勤難具言。
入伏後三日
作者：張耒
朝代：宋

老火熾而焰，端能流弱金。
清秋有微警，西風生薄陰。
日中無停暉，俯仰忽已沉。
齊紈不足玩，流景逝駸駸。
盛衰寧獨行，巾具密相尋。
蓬茅有佳處，亦足慰人心。
內生日
作者：張耒
朝代：宋

從我奔馳走四方，清貧殊不厭糟糠。
黔婁環堵貧常醉，壽母高堂老亦康。
夷險百爲吾有命，窮通一意子真剛。
今年生日心無事，好爲兒孫舉壽觴。
八月三日舟行自蔡河赴臨淮
作者：張耒
朝代：宋

曠野天垂地，川晴水見沙。
河回迷向背，岸斷忽桑麻。
水闊時浮鷺，陂寒乍集鴉。
年饑田濩落，歲晚客悲嗟。
新月排雲水，西風送日斜。
孤舟何處宿，故國已天涯。
八月六日西風極凉如十月間晨起偶題
作者：張耒
朝代：宋

初過三伏暑初歸，風景誰知遽慘悽。
短日旅愁消美酒，五更鄉夢託晨雞。
江天水冷魚龍蟄，野澤風多鴻雁稀。
塵篋敝貂猶得在，過冬偶免嘆無衣。
八月十一日晨興三首·其一
作者：張耒
朝代：宋

老人秋少睡，禪誦每晨興。
鄰碓舂殘月，床蛩語暗燈。
高林鳥聲起，幽草露華凝。
筇杖兼禪榻，生涯一野僧。
八月十一日晨興三首·其三
作者：張耒
朝代：宋

江上秋陰合，柯山曉雨來。
貂裘欲辭篋，紈扇已生埃。
落葉濕相藉，晚花寒未開。
殷勤探黄菊，九日泛清杯。
八月十一日晨興三首·其二
作者：張耒
朝代：宋

端居歲已宴，杖履亦蕭然。
雲露窗前日，秋明樹外天。
大江寒欲落，諸嶺霽逾鮮。
白首無聊劇，昏昏只醉眠。
八盜
作者：張耒
朝代：宋

挾弓持矛八人者，暮出永寧循白馬。
袁村飲酒呼主翁，主翁倉皇問以弓。
朝飯南山民獻彘，主人贈刀其姓李。
道逢兩夫捕鷹隼，脅之以威使從己。
晚投民居迫之饋，坐有三夫願從事。
其徒新故十有三，驅使兩夫前探伺。
諜知小水無徼巡，彎弓長呼蒼市門。
傳聲市人恣誘脅，擾擾坐致幾千人。
一盜登床坐而視，四盜執兵環以衛。
八夫露刃入民居，斂聚金珠致之帥。
搜羅抉剔凡八戶，淫污婦女纍其主。
烹羊致酒來紛紛，錢幣滿前隨賜與。
一盜揚聲集市人，我憐市人常苦貧。
居民積財尚餘羨，恣爾攫取舍無嗔。
市人聽令喜且舞，肩負囊擔誰復數。
須臾散去閭里空，犬逝雞逃無敢語。
八盜連謀詔其五，爲我鳴金南取路。
人聞金聲謂盜南，八盜西馳下山去。
長吏飛書呵有司，坐欲捕獲如吾期。
洛陽大牓如匹帛，一百萬錢賞能獲。
一朝兩卒扣吾門，自言有密人不聞。
我知小鼠羣偷地，二盜今居洛之涘。
立呼吏兵給戈弩，期以朝擒夜馳去。
可憐鼠子不知逃，猶復持矛起相拒。
一士揮刀身首離，復取傍盜如携兒。
八夫獲二亡其六，盡取黨人付諸獄。
六月五日苦暑
作者：張耒
朝代：宋

朱夏忽云季，金流火方燃。
遲遲朱輪出，濯濯高雲鮮。
困翮守茂樾，游魚伏深泉。
炎炎萬物息，聒耳唯鳴蟬。
白羽誠么麽，爲功諒徒然。
那能解煩促，揮肘增勞煩。
大鈞播一氣，寒暑遞徂遷。
欲逃既無所，聊此北窗眠。
六月八日苦暑二首·其一
作者：張耒
朝代：宋

微飆不振髮，皎日沸重淵。
萬木奪華采，祝融方燎原。
青山瘁無姿，流泉不復寒。
眷彼道路子，念茲農畝勤。
荷鋤詎敢後，擔囊無息肩。
亦知苦可畏，謀食敢遑安。
三伏方肇序，金融未能完。
聊安環堵居，酌彼溪中泉。
六月八日苦暑二首·其二
作者：張耒
朝代：宋

羲和午停車，草木靜若萎。
我居倦煩促，誰與開我懷。
出井泉失冷，迎凉幌空開。
翩翩投林羽，饑渴復誰哀。
仁哉林間風，爲我時一來。
惜哉爲功薄，隆赫安能迴。
觀濤感巨壑，清嘯想高臺。
徘徊滯心賞，悵望意悠哉。
六言
作者：張耒
朝代：宋

青春要去便去，美酒得斟且斟。
莫問世間蹀躞，須知老境侵尋。
再和馬圖
作者：張耒
朝代：宋

我年十五遊關西，當時惟揀惡馬騎。
華州城西鐵驄馬，勇士十人不可羈。
牽來當庭立不定，兩足人立迎風嘶。
我心壯此寧復畏，撫鞍躡鐙乘以馳。
長衢大呼人四走，腰穩如植身如飛。
橋邊爭道挽不止，側身逼墜壕中泥。
懸空十丈纔一擲，我手失轡猶攢蹄。
回頭一躍已在岸，但見滿道人嗟咨。
關中地平草木短，盡日散漫遊忘歸。
驅馳寧復受鞭策，進止自與人心齊。
爾來十年我南走，此馬嗟嗟入誰手。
楚鄉水國地卑污，人盡乘船馬如狗。
我心未老身已衰，夢寐時時猶見之。
想圖思畫忽有感，况復慷慨吟公詩。
達人遇境貴不惑，世有尤物常難得。
寧能使我即無情，搔首長歌還歎息。
再寄
作者：張耒
朝代：宋

宛丘之別今五年，汴上留連纔一日。
殘生飄泊客東南，憂患侵陵心若失。
先生神貌獨宛然，但覺巖巖瘦而實。
有如霜露入秋山，掃除繁蔚峰巒出。
自言近讀養生書，頗學仙人餌芝朮。
披尋圖訣得茯苓，云是松間千歲物。
屑而爲食可不饑，功成在久非倉卒。
上侔金石免毒裂，下比草木爲强崛。
涓涓潄納白玉津，鍊以真元納之骨。
神仙自是人不知，豈爲難求廢其術。
我聞公說心獨嗟，欲問太虛窮恍惚。
奈何不使被金朱，乃俾枯槁思巖窟。
又觀世事不可常，倚伏誰能定於一。
終身軒冕亦何頼，况有朝升而暮黜。
何如端坐養形骸，壽考康寧無夭屈。
乃知豈即非良圖，却笑兒曹嗜糠籺。
青衫弟子昔受經，賦分羈窮少倫匹。
自知無命作公卿，頗亦有心窮老佛。
但思飽暖願即已，妄意功名心實不。
終期策杖從公遊，更乞靈丸救衰疾。
再謝周顒之句
作者：張耒
朝代：宋

烟飛小玉吳王國，柳暗朱樓鐵甕城。
見說周顒經案外，亦聞荀粲並床聲。
冒雨歸飲酒
作者：張耒
朝代：宋

密雨集春庭，花含曉氣清。
喜傾燒酒釅，更御暑衣輕。
老惜春無日，窮欣歲有成。
杖藜園徑曉，坐見小池平。
冬夜
作者：張耒
朝代：宋

山靜寒雲薄，天空孤月明。
霜桐占階影，風葉繞廊聲。
經濟心難就，蹉跎歲屢更。
冥鴻本清遠，何事亦宵征。
冬夜二首·其一
作者：張耒
朝代：宋

慘慘諸山暮，寥寥老樹空。
尚飛霜雁急，不動雪雲重。
掛冷寒燈壁，悲傳夜柝風。
隔窗無恨竹，蕭颯到晨鐘。
冬夜二首·其二
作者：張耒
朝代：宋

歲晚轉無趣，席門誰駐車。
澗泉分當井，山葉掃供厨。
謀拙從人笑，身閑讀我書。
幸知霜霰晚，時得灌園蔬。
冬後三日郊赦到同郡官拜敕回有感
作者：張耒
朝代：宋

詔書夜下走風雷，清曉州門拜敕回。
天上六龍歸禁闕，人間一雨到根荄。
江邊時日將舒柳，雪後春光欲到梅。
白首放臣隨衆喜，教兒深酌手中杯。
冬懷三首·其一
作者：張耒
朝代：宋

悲笳奏已罷，落月在西壁。
卧聞中林鳥，先曉鳴嘖嘖。
爾求亦易供，固合事安息。
夜歸陵旦起，何爾更勞役。
乾坤擾萬物，不使輕有獲。
無求良獨難，何以休吾力。
冬懷三首·其三
作者：張耒
朝代：宋

年來百事懶，惟樂靜中趣。
天寒無來客，終日常閉戶。
進取乏時才，窮通有天數。
委身付造物，已矣隨所遇。
冬懷三首·其二
作者：張耒
朝代：宋

揚雄老不遇，寂寞玩文史。
厠身虎狼間，乃卒脫其死。
中恬遺外慕，獨樂異衆喜。
但有載酒人，何用求知己。
冬懷二首·其一
作者：張耒
朝代：宋

窗南積雪高三尺，二更月出連窗白。
爐裏石瓶鳴細泉，燈前病叟搘書策。
家人歲晚貯梨栗，倒榼寒醪有殘滴。
三杯取醉萬事平，兼味重裘定何益。
冬懷二首·其二
作者：張耒
朝代：宋

山陽賢者有徐子，親沒十年哀不已。
精誠感天天爲悲，甘露常沾墳樹枝。
徐子行年過五十，衣不披體常苦饑。
天公盍使少富足，甘露萬斛真何爲。
虛恩浮惠天猶爾，安得世人無巧僞。
冬日
作者：張耒
朝代：宋

忽忽新冬無一旬，自憐憔悴楚江濱。
滿前魑魅何曾禦，尚愧無功作逐臣。
冬日作二首·其一
作者：張耒
朝代：宋

南雨不成雪，北風樓觀寒。
眉顰魯酒薄，腸斷楚梅酸。
雲夢寒全薄，湖湘春欲還。
舉頭瞻去雁，羨爾有輕翰。
冬日作二首·其二
作者：張耒
朝代：宋

澤國久還雨，頻妨裘褐溫。
羈懷常悄悄，醉眼任昏昏。
雲赴荆王夢，天迷楚客魂。
飄萍惟泥酒，吾事肯輕論。
冬日即事
作者：張耒
朝代：宋

郡閑多暇日，况乃值清冬。
風葉已成掃，霜蕪猶復重。
佛香留夜火，蔬飯候晨鐘。
誰信二千石，心如一衲翁。
冬日懷竟陵管氏梅橋四首·其一
作者：張耒
朝代：宋

旅居澤國小園林，千里相望歲暮心。
想見竟陵殘雪裏，新梅點雪橘垂金。
冬日懷竟陵管氏梅橋四首·其三
作者：張耒
朝代：宋

他日華陵跡已陳，嘉辰懷舊一銷魂。
小園幽徑誰相念，應有新梅覓故人。
冬日懷竟陵管氏梅橋四首·其二
作者：張耒
朝代：宋

小小園林點點梅，如今綽約爲誰開。
只應清夜新霜裏，依舊橫斜倒影來。
冬日懷竟陵管氏梅橋四首·其四
作者：張耒
朝代：宋

堂下幽芳自可人，北風一爲屏埃塵。
上元簪珥玲瓏玉，却曳青霞霜女裙。
冬日放言二十一首·其一
作者：張耒
朝代：宋

清冬萬境肅，牆戶益蕭然。
薄寒惟可飲，短景不容眠。
貧厨烟火暖，塵釜亦烹鮮。
且復養口體，何勞更問天。
冬日放言二十一首·其一〇
作者：張耒
朝代：宋

清晨坐官舍，官舍復何有。
離披經雨菊，蕭疏委風柳。
飽食或至睡，涉筆無可否。
油然有好懷，日暮歸飲酒。
冬日放言二十一首·其一一
作者：張耒
朝代：宋

日暮歸飲酒，兒女戲我前。
須臾徑三酌，據榻已欣然。
老妻坐我傍，餚胾已炮煎。
大勝劉伶婦，區區爲酒錢。
冬日放言二十一首·其一七
作者：張耒
朝代：宋

陶潜經世才，齟齬不得肆。
彼寧徒嗜飲，有藴託諸醉。
時時吐高詞，頗復見一二。
義熙書甲子，此意有涇渭。
冬日放言二十一首·其一三
作者：張耒
朝代：宋

吾腹如鴟夷，但滿貯醇酒。
外圓故不滯，中靜一無有。
紛紛千百輩，納若一塵垢。
下而至真源，保之故難朽。
冬日放言二十一首·其一九
作者：張耒
朝代：宋

秦人焚詩書，意欲遂絕滅。
六經至今存，何曾損毫髮。
興衰有天理，人力自淺拙。
不憂驪山墓，回首遭發掘。
冬日放言二十一首·其一二
作者：張耒
朝代：宋

我初謫官時，帝問司酒神。
曰此好酒徒，聊給酒養真。
去國一千里，齊安酒最醇。
失火而遇雨，仰戴天公仁。
冬日放言二十一首·其一五
作者：張耒
朝代：宋

靈通古叢林，他日休吾車。
出門循古城，荒圃畦寒蔬。
手種堂下花，頗已數尺餘。
何人攬其華，故人應念予。
冬日放言二十一首·其一八
作者：張耒
朝代：宋

葛公蓋世才，功業亦云偶。
世無左將軍，老作躬耕叟。
皇天挺奇産，必使有所受。
珠玉在山淵，終爲王府有。
冬日放言二十一首·其一六
作者：張耒
朝代：宋

塞向久室處，帟幕亦復周。
溫爐熾薪炭，永夜炎光流。
五更屋霜重，重衾如無裘。
興懷無衣子，卒歲聊優游。
冬日放言二十一首·其一四
作者：張耒
朝代：宋

淮陽名都會，爽塏太昊墟。
最愛西城道，汪汪數頃湖。
古木巢翠鳥，清濠見游魚。
幽居多不愜，懷我平生娛。
冬日放言二十一首·其七
作者：張耒
朝代：宋

酒聖卯時歡，此語聞樂天。
安用苦了了，白日供憂煎。
浮世本幻妄，空花電露然。
人間無實事，惟醉庶幾焉。
冬日放言二十一首·其三
作者：張耒
朝代：宋

風雨連江氣，十月如深冬。
坐曹日暮歸，密室溫爐紅。
慘慘庭下日，騷騷窗外風。
三杯容我醉，萬事聽天工。
冬日放言二十一首·其九
作者：張耒
朝代：宋

至道與物反，夫豈會俗心。
聖處有閫域，扃鑰一何深。
時時資美酒，可得及其門。
送君者既返，君駕胡可尋。
冬日放言二十一首·其二
作者：張耒
朝代：宋

湯餠慰朝餒，三杯澆旦寒。
醉飽外何欲，昏然宵就眠。
幽通夢有告，默存神自全。
蕭蕭松竹舍，歲暮聊盤桓。
冬日放言二十一首·其二〇
作者：張耒
朝代：宋

元子本豪爽，頗復有俗氣。
孟嘉亦可人，乃與較權勢。
崛强盡百年，究竟成何事。
江左無英雄，汝得免徒隸。
冬日放言二十一首·其二一
作者：張耒
朝代：宋

淵明非無心，似以酒忘憂。
如以藥愈疾，未佳寧免憂。
我直好飲耳，與世本悠悠。
人間有何事，奚足煩杯甌。
冬日放言二十一首·其五
作者：張耒
朝代：宋

卯飲終日醉，萬事付悠悠。
醺然據榻瞑，簷雨方颼颼。
吾事幸無急，不醉欲何求。
顧謂婦與子，酒盡爲我謀。
冬日放言二十一首·其八
作者：張耒
朝代：宋

愈老愈嗜酒，益醉益自然。
兩人同墜車，醉者乃得全。
我不但醉酒，天和醉心源。
當其醉甚時，更類癡與頑。
冬日放言二十一首·其六
作者：張耒
朝代：宋

寒羊肉如膏，江魚如切玉。
肥兔與奔鶉，日夕懸庖屋。
嬉嬉顧妻孥，滋味喉可欲。
謫官但强名，比者何不足。
冬日放言二十一首·其四
作者：張耒
朝代：宋

小兒喜學書，滿紙如塗鴉。
老婦寒不績，當戶理琵琶。
樽中有神物，快瀉如流霞。
三杯任兀兀，凍臉生春華。
冬日書事
作者：張耒
朝代：宋

昨夜新霜著瓦乾，西園梧葉盡飛翻。
楚鄉原野長青草，澤國風雲只薄寒。
梅蕊半含空有待，菊叢已過似無言。
杖藜引望仍搔首，羨爾鳴鴻整羽翰。
冬日書事二首·其一
作者：張耒
朝代：宋

草草漫翁居，心安知有餘。
風高收野潦，霜晚足園蔬。
宿火溫茶篋，明燈轉素書。
御冬無旨蓄，漬藥酒盈壺。
冬日書事二首·其二
作者：張耒
朝代：宋

孤城已慘淡，晚色復朦朧。
日動烏栖葉，雲開雁去風。
草繁田尚綠，霜薄葉微紅。
已是悲摇落，那堪歲更窮。
冬日自福昌之澠池
作者：張耒
朝代：宋

羣崗洛陽西，勢若海浪翻。
連嶺起我左，層阜當我前。
采如獸騰突，繚若蛇蜿蜒。
外高陟縹緲，却下逼重淵。
老崖忽中斷，俯視毛骨寒。
百丈未見底，立土如巖巒。
登高望四垠，目斷無平川。
崩騰萬馬羣，出沒相後先。
雖有貔虎軍，顧步安得前。
我觀絕塞處，塊土萬雉堅。
崤澠自古險，秦人有重關。
信哉天作固，扃鍵誰敢干。
時平戰伐息，地闢村落閑。
堆阜何茫茫，耕桑莽相連。
平生喜壯觀，弔古重悲歎。
山川只自爾，興廢何多端。
冬日雜書六首·其一
作者：張耒
朝代：宋

地僻秋將老，山深客未歸。
閉門朝對雨，搜篋冷添衣。
圖暗經陰畫，琴昏在匣徽。
妻孥慣山藪，不復問珠璣。
冬日雜書六首·其三
作者：張耒
朝代：宋

一逕秋風起，牛羊晚自歸。
寒燈明野店，吠犬守荆扉。
空峽風霜急，孤村火燭微。
庭梧摇落盡，栖鳥夜歸稀。
冬日雜書六首·其二
作者：張耒
朝代：宋

歲暮北風疾，山深寒日昏。
授衣貧厭補，添纊老須溫。
懶慢拋書卷，晴明到藥園。
鄰家新酒熟，吾敢但空樽。
冬日雜書六首·其五
作者：張耒
朝代：宋

短景冰霜地，人稀豹虎村。
風連諸壑動，日带亂山昏。
浩蕩空回首，蕭條獨掩門。
東周舊耆老，留滯飽知聞。
冬日雜書六首·其六
作者：張耒
朝代：宋

望極添秋思，樓高動旅懷。
天寒諸瀨急，野闊四山來。
餘葉能幾許，高鴻殊未迴。
年年洛陽道，歲晚厭風埃。
冬日雜書六首·其四
作者：張耒
朝代：宋

歲暮周南遠，驚心鬢欲絲。
風霜爲客老，淮海寄書遲。
峽冷重雲夜，天昏斷雁悲。
山爐通夕火，頼爾獨吾私。
冬日雜興六首·其一
作者：張耒
朝代：宋

小園晴自掃，曝日坐前軒。
野鼠穿山葉，寒烏啄草根。
短籬藩隙地，別逕入孤村。
幽趣供岑寂，淹留不復論。
冬日雜興六首·其三
作者：張耒
朝代：宋

池館留餘雪，西山照夕曛。
臘催梅蕊迸，春向鳥聲新。
愁思供多病，風光欲近人。
年年桃李樹，相對只傷神。
冬日雜興六首·其二
作者：張耒
朝代：宋

水落橋痕在，沙乾岸草枯。
霜餘槐老壯，風際竹清疏。
啄木高逾響，鶺鴒飛且呼。
二年親友絕，惟有對禽魚。
冬日雜興六首·其五
作者：張耒
朝代：宋

南壁蒼崖壯，窮冬井落閒。
風聲先老樹，日色避諸山。
落雁饑相向，啼烏夕自還。
微微寒月影，蓬戶已深關。
冬日雜興六首·其六
作者：張耒
朝代：宋

擊柝山城閉，疏燈野店扃。
疾風鳴夜谷，晴水動浮星。
霜翼歸何晚，鄰機織未停。
短歌時自和，愁絕更誰聽。
冬日雜興六首·其四
作者：張耒
朝代：宋

空山身欲老，徂歲臘還來。
愁怯年年柳，傷心處處梅。
綠蔬挑甲短，紅蠟點花開。
冰雪知何有，東風日夜回。
冬節小不佳懷正叔老兄
作者：張耒
朝代：宋

老境光陰短景催，新冬又復一年回。
焚香燕坐衣僧衲，煮藥高眠廢酒杯。
處處庖厨鳴甕缶，年年歌笑慘風埃。
孟公歌舞猶須雪，未放愁眉取次開。
冬至三首·其一
作者：張耒
朝代：宋

昨夜新霜落，淮南十月初。
寒雲風後白，高木雨來疏。
功業嗟謀拙，星霜逼歲餘。
子雲真拙者，寂寞爲玄書。
冬至三首·其三
作者：張耒
朝代：宋

孤衾不成寐，起坐聽雞號。
樓閉更籌靜，天寒星斗高。
蕭條陶令酒，清怨楚臣騷。
凜凜悲秋意，何須待二毛。
冬至三首·其二
作者：張耒
朝代：宋

汴水日夜淺，天寒霜野寬。
拂衣秋葉亂，衝面北風寒。
不作歸山計，空悲走馬鞍。
濟時吾力薄，俯仰一悲歎。
冬至後三日三首·其一
作者：張耒
朝代：宋

寒暑添線衲，朝晡折足鐺。
何勞問榮辱，便是了平生。
理自陰陽運，吾寧口舌爭。
深居玩吾寶，不遺世人輕。
冬至後三日三首·其三
作者：張耒
朝代：宋

梅柳有情態，江城過歲除。
山村見霜橘，江市出寒魚。
謫久衣冠懶，身閑故舊疏。
傍籬挑翠甲，憶我故園蔬。
冬至後三日三首·其二
作者：張耒
朝代：宋

水國過冬至，風光春已生。
梅如相見喜，雁有欲歸聲。
老去書全懶，閑中酒愈傾。
窮通付吾道，不復問君平。
冬至贈潘郎
作者：張耒
朝代：宋

曉鏡星星華髮新，江山流落未歸人。
五紋暗度人間線，九寸潜通地下春。
歌笑欣欣環老稚，杯盤草草稱清貧。
與君同是柯山客，窗外梅花解笑人。
冬至贈潘郎二首·其一
作者：張耒
朝代：宋

荻籬茅屋柯山下，賣餠歸來也作冬。
不見長安競時節，車如流水馬如龍。
冬至贈潘郎二首·其二
作者：張耒
朝代：宋

五更人語起江城，歌笑喧喧天欲明。
酌酒壽君但一醉，百年珍重是人情。
凝祥三首·其一
作者：張耒
朝代：宋

齋祠太一館清真，望秩名山固有神。
斜日苑門人不到，靈風自掃石床塵。
凝祥三首·其三
作者：張耒
朝代：宋

奉靈桃李已堪攀，只有春風作往還。
園吏不須防客到，長安從古少人閒。
凝祥三首·其二
作者：張耒
朝代：宋

已隨芳草藉盃盤，更任垂楊拂馬鞍。
斜日兩竿眠犢晚，春波一眼去鳬寒。
出京寄无咎二首·其一
作者：張耒
朝代：宋

不許多聞長樂鐘，打包旦遇又匆匆。
長安城裏誰相識，只有周南太史公。
出京寄无咎二首·其二
作者：張耒
朝代：宋

老去相看情益親，河梁分手欲沾巾。
祇應誦得離騷賦，長作行吟去國人。
出伏後風雨頓凉有感三首·其一
作者：張耒
朝代：宋

秋風振秋曉，萬境一凄清。
幽草蟲響息，高葉露華凝。
戢翼烏尚宿，引吭雞屢鳴。
淹留度華歲，悵然難爲情。
出伏後風雨頓凉有感三首·其三
作者：張耒
朝代：宋

殘暑扇中盡，新凉枕上歸。
微雲起平遠，空碧上朝曦。
稍感夏衣薄，漸傷高葉稀。
來鴻飛集喜，卒歲稻粱肥。
出伏後風雨頓凉有感三首·其二
作者：張耒
朝代：宋

三伏如湯釜，熏煮理亦足。
西風半夜雨，窗戶一清肅。
那能惜摇落，共喜過炎燠。
老人亦晨起，稍進杯中醁。
出伏調潘十
作者：張耒
朝代：宋

伏盡熱隨盡，古語常有憑。
淮南歲苦旱，秋暑鬰方蒸。
老火熾而燄，弱金融未凝。
火雲大江沸，烈日羣山赬。
平生白羽扇，揮拂何功能。
蓬頭卧永晝，起冠汗沾纓。
柯山屢空子，貧病復相仍。
衡茅未可詣，作詩問寢興。
出山
作者：張耒
朝代：宋

青山如君子，悅我非姿媚。
相逢一開顔，便有論交意。
今晨决然去，摻若執我袂。
謂山無見留，此事寧久置。
道邊青髮翁，下有白玉髓。
斸之龍蛇窟，自足飽吾世。
平生耽幽獨，乃若忘朝市。
一官等塵垢，安得敗成計。
草堂醉老子，虎溪大開士。
寄語二主人，爲留三畝地。
出都之宛丘贈寄參寥
作者：張耒
朝代：宋

蕭然耳目清，驅馬別都城。
岸斷秋光出，川平雨氣橫。
浮生歸物理，閑景付詩情。
歲晚江湖客，何爲滯玉京。
出都有感
作者：張耒
朝代：宋

來時雪盡花初發，歸去柳陰蟬亂鳴。
四序風光半爲客，百年飄泊一浮名。
春來多病思高卧，老去違時畏後生。
若有黄精換華髮，敢隨車馬到高城。
出都門泊鎮外失飲食節中夕暴下用氣術消息之即癒
作者：張耒
朝代：宋

畏途戒十一，飲食玩死地。
防患迷輕重，達者笑不智。
古人慎寢食，愛生良有待。
從來天下圖，不易無名指。
甘飧冒物禁，中夕得顛沛。
坐令妻孥憂，憊腹委如带。
頼知仙聖術，杳杳存一氣。
船輕曉眠足，扣齒無餘滯。
艱難衆所虞，君子謹容易。
永懷青精飯，聊欲屏俗嗜。
出長夏門
作者：張耒
朝代：宋

出郭心已清，青山忽相對。
游人傍流水，俯仰秀色內。
誰張蒼玉屏，中斷神斧快。
清伊瀉其間，銀漢曳天派。
參差樓觀出，杳靄林麓邃。
巖聲答遠響，水影弄空翠。
同遊得君子，興與烟霞會。
選勝雖自茲，高懷已塵外。
分冬
作者：張耒
朝代：宋

莫驚人事浮雲變，且作吾儕飽飯行。
白首分冬聊自勸，江城今夜一陽生。
初伏大雨呈无咎
作者：張耒
朝代：宋

初伏炎炎坐湯釜，長安行人汗沾土。
誰傾江海作清凉，玄雲駕風橫白雨。
普陀真人甘露手，能使渴乏厭膏乳。
且欲當風展簟眠，敢辭避漏移床苦。
清貧學士卧陶齋，壁上墨君澹無語。
翰林但解嘲苜蓿，彭宣不得窺歌舞。
聯詩得句笑出省，策馬涉泥歸閉戶。
床頭餘榼定何嫌，窗外石榴堪薦俎。
初入試院
作者：張耒
朝代：宋

莫歎匆匆襆被行，頼逢數子美如英。
已看明月同爲客，應犯初寒復入城。
白日有書追睡思，青燈無夢聽秋聲。
直無剔甲逍遙地，幾日疑公太瘦生。
初冬偶成
作者：張耒
朝代：宋

清商忽已謝，環堵緬清冬。
今晨起何早，肅氣淒房櫳。
繁霜凜欲結，霽霧迷長空。
理畦曉蔬盡，收果高林空。
六年淮陽客，歲歲風景同。
吁嗟吾老矣，撫事思無窮。
初冬小園寓目
作者：張耒
朝代：宋

獨樹翹寒色，閑雲澹落暉。
新霜黄菊重，久雨翠梧稀。
暝雀鳴還啄，高烏定更飛。
敝貂猶故在，卒歲免無衣。
初到都下供職寄黄九
作者：張耒
朝代：宋

千里不相見，勞勞復何辭。
不遠一城中，耿耿令我思。
僦舍酒家樓，推壚卷其旗。
鼠壤敗晨炊，守翁噪羣兒。
馬傍挾兩羸，雙踵待刻移。
五日長安塵，故山夢中歸。
何以洗我心，望君青松姿。
懷情久不吐，古屋弦悲詩。
初夏
作者：張耒
朝代：宋

南風吹筍成修竹，園林一番新陰綠。
足愁多病少歡娛，感時念遠傷幽獨。
遙山林外知何處，倦客樓頭空極目。
悲笳三疊閉江城，娟娟新月啼烏宿。
初夏步園
作者：張耒
朝代：宋

夏木皆秀茂，小園交茂林。
巢成雛欲出，上下鳴時禽。
中有支離翁，行憩佳樹陰。
好風爲我來，蕭然散煩襟。
物化日遷逝，客居何滯淫。
虧行天有數，隠顯我無心。
初夏謁告家居值風雨偶作二絕·其一
作者：張耒
朝代：宋

春愁已逐鶯花盡，野果垂簷綠葉稠。
天上幾回飛破鏡，端居未折大刀頭。
初夏謁告家居值風雨偶作二絕·其二
作者：張耒
朝代：宋

高堂終日雨潺潺，却著重裘尚薄寒。
風雨似秋君莫怪，客愁天色兩相關。
初晴對月
作者：張耒
朝代：宋

平生愛明月，豈以解煩燠。
及茲霜夜對，任使體生粟。
冰天凝紺冷，氛祲避不觸。
煌煌七金徽，但掛寒斗曲。
蕭蕭瞀栖葉，悄悄鼾眠屋。
三更清到骨，亂以杯中綠。
初秋對雨
作者：張耒
朝代：宋

閉戶理殘編，疏慵得自便。
朝凉清病思，秋雨對高眠。
屋冷深藏燕，槐疏混抱蟬。
所欣堂下菊，芳意已鮮鮮。
初見嵩山
作者：張耒
朝代：宋

年來鞍馬困塵埃，頼有青山豁我懷。
日暮北風吹雨去，數峰清瘦出雲來。
初離山陽寄城中友人二首·其一
作者：張耒
朝代：宋

落月昏昏向水低，五更殘燭一聲雞。
祇應魂夢猶東去，從此扁舟日向西。
初離山陽寄城中友人二首·其二
作者：張耒
朝代：宋

野岸蕭蕭落葉風，秋光離思兩相攻。
殷勤臨水揮雙淚，憑寄清流却向東。
初離淮陰聞汴水已下呈七兄
作者：張耒
朝代：宋

朝離淮陰市，春水滿川平。
依依道邊人，送我亦有情。
千里積雪消，布穀催春耕。
人家遠不見，柳色烟中明。
輕舟鳴桹子，野靜遙相應。
連網收潑剌，嘉魚飽南烹。
平生晤語歡，促膝聯弟兄。
相逢古難得，白髮老易生。
檣烏飛更北，汴柳綠相迎。
從今淮山夢，却在鳳凰城。
初離陳寄孫戶曹兄弟
作者：張耒
朝代：宋

三年流落寓於陳，一命青衫淮水濱。
城北橋邊長送別，扁丹今自作行人。
別外甥楊克一
作者：張耒
朝代：宋

彈琴不須弦，意在宮徵外。
濁醪分美惡，於道猶蒂芥。
平生分別盡，獨此有涇渭。
坐令劉石徒，笑我猶嗜味。
秋風三十里，碧鱖兼紫蟹。
參軍呼可應，肯使空樽對。
別外甥楊克一二首·其一
作者：張耒
朝代：宋

東南秋雨足，澤國水連天。
日出數聲雁，風高何處船。
寒葅初獲韭，野餉屢烹鮮。
吾事無淹速，悠悠得醉眠。
別外甥楊克一二首·其二
作者：張耒
朝代：宋

澤國授衣早，今辰絺紵單。
孤城遠目斷，秋水去帆寒。
相見不再少，此生何日閑。
殷勤換美酒，要對蟹螯槃。
別梅
作者：張耒
朝代：宋

宦遊到處即爲家，况我遷謫來天涯。
三年假館主人屋，忽忽屢見新梅花。
那知今冬當去此，十月已見凌霜葩。
繞之百匝未易別，對我脈脈如含嗟。
懸知客去門復掩，亭沼人散啼昏鴉。
朝風吹香散寂歷，夜月照影低橫斜。
嗟我明年復何處，東州旱野連桑麻。
相思時有夢魂到，極目南望空烟霞。
別錢筠甫三首·其一
作者：張耒
朝代：宋

倦客無眠聽曉鐘，五更蠟燭淚消紅。
城西古寺來何處，今日分携獨向東。
別錢筠甫三首·其三
作者：張耒
朝代：宋

原頭綠盡柳初芟，落月滿川風滿衫。
已過寺西三十里，爲君回首駐征銜。
別錢筠甫三首·其二
作者：張耒
朝代：宋

春燈欲盡曉雞啼，殘月影中征馬嘶。
爲語相逢不消喜，相逢終有道分離。
別齊安稅務窗竹二絕·其一
作者：張耒
朝代：宋

何獨王郎與爾歡，一年慚愧碧琅玕。
葛陂一別知何處，見盡人間行路難。
別齊安稅務窗竹二絕·其二
作者：張耒
朝代：宋

隨流泛梗雖無定，別渚棲鴻亦有情。
爲問竹窗清夜月，從今誰解聽秋聲。
到陳午憩小舍有任王二君子惠牡丹二盤皆絕品也是日風雨大寒明日作此詩呈希古
作者：張耒
朝代：宋

初來淮陽春已晚，下里數楹聊寢飯。
此邦花時人若狂，我初稅駕遊獨懶。
任王二君真解事，來致兩盤紅紫爛。
天姝國艷照蔀屋，持供佛像安敢慢。
江湖逢春豈無花，格頑色賤皆可揀。
誓觀中州燕趙態，一洗千里窮荒眼。
風波歷盡還故郡，此願誰知輒先滿。
那知中夕忽凜烈，卧擁牛衣眠失旦。
名園泥淖安可入，坐惜殘芳風雨散。
東鄰夫子亦嗜酒，卧聽午雞方起盥。
晴明猶及一寓目，我老尚能揮大盞。
劉伯壽秘校
作者：張耒
朝代：宋

將軍卷金甲，獨卧嵩山阿。
千金買蛾眉，晝夜飲且歌。
時平武庫鎖，賂買戎狄和。
不復用英雄，惜哉雙鬢皤。
延我寒夜歡，清尊不辭多。
壯氣老未已，醉來鬚屢摩。
充國年七十，立功未蹉跎。
我欲勸公起，拂塵揮舊戈。
公言一世中，歡樂能幾何。
安用身外名，功高竟消磨。
家住太室陽，開門對嵯峨。
嘉肴薦尊俎，有酒如江河。
度曲得新聲，詞成自吟哦。
樂此常不足，尚安知其他。
我愕不知答，高賢固殊科。
馬援喜功名，旅死遭譏訶。
陶潜雖放情，但爲碩人薖。
公於二者間，安處行逶迤。
寒廳有修竹，野泉漲微波。
不厭徒馭勤，高車幸來過。
劉景文許惠氈裘未至督之
作者：張耒
朝代：宋

塞上寒羊剪氈毛，軟於春絮膩於膏。
虀鹽倦客愁無褐，詩禮將軍許贈袍。
雅服何妨冠蘇帽，瘦腰兼稱束郿絛。
想公封寄應多憾，不挂長身襯佩刀。
務中晚作
作者：張耒
朝代：宋

官事一酒甕，寢齋低竹簷。
朝昏睡過半，老病醉相兼。
樓晚雙旂裊，城昏疊鼓嚴。
隔江吹笛處，空碧帖新蟾。
勞歌
作者：張耒
朝代：宋

暑天三月元無雨，雲頭不合惟飛土。
深堂無人午睡餘，欲動身先汗如雨。
忽憐長街負重民，筋骸長彀十石弩。
半衲遮背是生涯，以力受金飽兒女。
人家牛馬繫高木，惟恐牛軀犯炎酷。
天工作民良久艱，誰知不如牛馬福。
北原
作者：張耒
朝代：宋

秋風日夜吹北原，秋蕪經霜不復繁。
縈紆一逕漸可躡，步踏落葉披榛菅。
蕭蕭九月草木變，獨有修竹猶禁寒。
青紅野實不可辨，晚日照射霜榴殷。
巉巉女几更清瘦，崖壁刻削無雲烟。
潦收石出洛水好，靜夜側耳聲潺潺。
原西古城有微路，禾黍離離荒野田。
人家歲熟婦子樂，村巷日暖牛羊閒。
登臨嗟我幸無事，况有美酒供開顔。
射麋獵兔可卒歲，棄擲萬累休嗟歎。
北堂齋居示秬秸
作者：張耒
朝代：宋

窮臘貧家絺紵單，可堪過雨夜堂寒。
屏除葷酒神應爽，談笑詩書樂未閒。
凈境眼前無俗物，清都夢到有飛翰。
雞鳴月落紙窗白，疑是從天風馭還。
北橋送客
作者：張耒
朝代：宋

橋上垂楊繫馬嘶，橋頭船尾插青旗。
船來船去知多少，橋北橋南長別離。
亭上幾傾行客酒，遊人自唱少年辭。
百年回首皆陳迹，浮世飄零亦可悲。
北鄰賣餠兒每五鼓未旦即遶街呼賣雖大寒烈風不廢而時略不少差也因爲作詩且有所警示秬秸
作者：張耒
朝代：宋

城頭月落霜如雪，樓頭五更聲欲絕。
捧盤出戶歌一聲，市樓東西人未行。
北風吹衣射我餠，不憂衣單憂餠冷。
業無高卑志當堅，男兒有求安得閒。
北風
作者：張耒
朝代：宋

北風卷地寒侵骨，凍雪連山鳥不飛。
試問朱門餘酒肉，幾人迴首念無衣。
十一月七日五首·其一
作者：張耒
朝代：宋

寒更催欲盡，曙色轉雞吭。
鳴雁背曉斗，清笳吟宿霜。
空山歲華晚，故園歸夢長。
晨起臨清鏡，悲嗟髮已蒼。
十一月七日五首·其三
作者：張耒
朝代：宋

山與晴天晚，江連夕照紅。
高鴻知夜渚，喬木要霜風。
買酒缸須滿，溫爐火屢供。
窮通定何物，隨意樂衰翁。
十一月七日五首·其二
作者：張耒
朝代：宋

寒暑添線衲，朝晡折足鐺。
無言病居士，面壁老胡僧。
佛祖豈欺我，乾坤終有憑。
窮年無一事，高卧醉騰騰。
十一月七日五首·其五
作者：張耒
朝代：宋

水霧今晨重，山川不復分。
自然無日色，那更挾霜分。
烏鳥依寒寂，漁樵散暝昏。
一杯聊愈疾，令我憶違君。
十一月七日五首·其四
作者：張耒
朝代：宋

三杯無奈醉，一褐有餘溫。
眼下幸無事，世間何足論。
山僧元飽飯，詞客謾招魂。
杖策知何詣，門前老圃村。
十三夜風雨作暑氣頓盡明日與晁郎小飲
作者：張耒
朝代：宋

雨洗風掃除，老火不復燎。
蓐收行正令，一夕清八表。
衰骸困燒煮，魂魄始可招。
東窗美一睡，燈火清自照。
銀河西南注，促織近堂奧。
歲晚我何爲，三觴醉清曉。
十二月二十六日旦聞東堂啄木聲忽記作福昌尉時在山間環舍多老木臘後春初此鳥尤多聲態不一今琵琶箏中所效既不類又百不得一二云
作者：張耒
朝代：宋

睡餘聞啄木，忽憶福昌春。
官舍題詩壁，如今經幾人。
猶能老耽酒，依舊拙謀身。
尚想蘭宮路，東風清洛濱。
十二月十七日移病家居成五長句·其一
作者：張耒
朝代：宋

水國窮冬猶未雪，木牙草色似春餘。
醫教治嗽停朝飲，目爲方眠廢夜書。
衆醉羞隨人鼓舞，天知誰怕鬼揶揄。
久已率野由吾道，又信從來德不孤。
十二月十七日移病家居成五長句·其三
作者：張耒
朝代：宋

憑高游目快遐瞻，落日孤雲與水兼。
萬頃澤空供雪意，一枝梅笑破冬嚴。
擎蒼未減飛揚興，引滿何辭斗石添。
楊柳催春兼警客，荒溝照影弄纖纖。
十二月十七日移病家居成五長句·其二
作者：張耒
朝代：宋

老去塵懷痛洗煎，虛舟不繫任回沿。
寸心若變有如日，萬事不憂終在天。
莫爲饑寒棄南畝，須知穮蔉有豐年。
桃符侲子喧閭巷，又向江城十歲捐。
十二月十七日移病家居成五長句·其五
作者：張耒
朝代：宋

紙窗低下火爐邊，有底宜人意若便。
移疾何妨閑五日，放慵猶欲醉終年。
平生親友懷天末，談笑妻兒在目前。
誰似匡廬白居士，暮年華髮洛陽仙。
十二月十七日移病家居成五長句·其四
作者：張耒
朝代：宋

從今羞復走功名，鹵莽因循已半生。
心遣我愚應有謂，眼看人智亦何成。
夢爲蝴蝶因觀化，目送飛鴻漫寄情。
堪笑妻兒懷土甚，謫期未滿已謀行。
十八日
作者：張耒
朝代：宋

寒食清明人意閒，春城士女出班班。
柳黄花白樓臺外，紫翠江南數疊山。
十月七日晨起
作者：張耒
朝代：宋

山鴉鳴曉晴，寒日在蓬蓽。
老人欣然起，搆火溫小室。
室中空無有，掃榻對像佛。
還觀舊文字，塵土暗編帙。
一杯徑就醉，四體寒若失。
隔窗即山麓，寒木鳴瑟瑟。
江民旱累歲，流冗東就食。
蛈蝗食陳蔡，千里無草色。
客來談世事，亹亹語千百。
客去深閉門，頹然無我責。
十月二十二日晚作三首·其一
作者：張耒
朝代：宋

黯黯東牖闇，寂寂吾廬閒。
粗糲飽婦子，苜蓿無餘盤。
雁急天欲雨，雞栖日已寒。
老人袖手坐，一杯聊自寬。
十月二十二日晚作三首·其三
作者：張耒
朝代：宋

蓬蓽無奧處，北風利戈鋋。
空爐有微火，且復與周旋。
酒隠柴桑叟，醉吟渭上賢。
二士忽已遠，遺風載陳編。
十月二十二日晚作三首·其二
作者：張耒
朝代：宋

天寒聊飲酒，再酌已停觴。
豈不欲酣暢，要使夜腹康。
意得樂有餘，偶然不必長。
寄身造化中，勿使天和傷。
十月二十日夜大雨雹震電先是數日極暖至是方稍晴
作者：張耒
朝代：宋

江鄉節候異中州，十月狂雷震未休。
二年到耳同常事，一夜雨聲如蚤秋。
想見麥畦添宿潤，更欣蔬甲長新柔。
東堂晚望無氛祲，洗出樊山紫翠浮。
十月十二日夜務宿寄內
作者：張耒
朝代：宋

夜寒欺老人，展轉睡不足。
長年怕爲客，況此空齋宿。
嗈嗈度雲雁，瑟瑟受霜竹。
凍骹冷如植，未覺重衾燠。
天明起盥櫛，淡日初照屋。
寄聲家具酒，買魚烹雁鶩。
十月十日夕同文安君對月
作者：張耒
朝代：宋

林外霜風作夜聲，入簷寒月似多情。
燈前爐畔深杯暖，更聽昭君出塞行。
南山
作者：張耒
朝代：宋

南山鳳凰雙翅垂，口不妄食腹苦饑。
山前老鳶飽腐鼠，憑恃風日羣遊嬉。
俯身視鳳有驕色，鳳不汝較空嗟咨。
九韶一奏爲君舉，坐看百鳥相隨飛。
卧病晝眠秋風作惡
作者：張耒
朝代：宋

東堂岑寂似僧居，年老身閒不讀書。
病卧空床雞唱曉，窗前饑雀啄寒蔬。
卧病月餘呈子由二首·其一
作者：張耒
朝代：宋

蔀室悠悠昏復朝，强披莊子說逍遙。
四禪未到風猶梗，九轉無功火不燒。
學道若爲調鹿馬，是身不實似芭蕉。
丹砂赤箭功何有，想聽清言意自消。
卧病月餘呈子由二首·其二
作者：張耒
朝代：宋

風葉鳴窗已復朝，喚回歸夢故山遙。
酒壺暗淡浮塵集，藥鼎青熒敗葉燒。
閉戶獨依寒蟋蟀，移床近就雨芭蕉。
雪深更請安心術，長日如年未易消。
卧病讀韋蘇州詩呈无咎
作者：張耒
朝代：宋

閑官無吏課，未午省中歸。
端居屬微疾，偃卧度秋輝。
書帙紛几席，減穀亦清羸。
庭花敗風雨，晚蝶弄餘姿。
懷公天津語，夢起江湖思。
高秋挾健櫓，一與水神嬉。
上去觸檣閾，奮飛有縶維。
令人慚髀肉，消盡定何爲。
卧聞風聲
作者：張耒
朝代：宋

卧聞風聲吹屋角，應掃積雨陰漫漫。
千山月黑鳥飛絕，一江星斗魚龍寒。
即事
作者：張耒
朝代：宋

雨枿生朝菌，秋牆長若邪。
槐榆蔽窮巷，藜藋接鄰家。
但願好事酒，無勞長者車。
御冬須旨蓄，吾亦問生涯。
即事二首·其一
作者：張耒
朝代：宋

大明海底生，先警我東牖。
老人雖未起，曉境默相授。
山前羣動寂，暗樹語鴉舅。
昏昏橫水霧，落落欹曉斗。
厨人已束藴，汲井鳴盎缶。
沽酒走家奴，理食咨竈婦。
悠悠春復冬，冉冉昏還晝。
通塞付大鈞，聊安此微陋。
即事二首·其二
作者：張耒
朝代：宋

囂塵屏繁務，幽獨會夙心。
惟時孟春月，微祿歸園林。
下有采微逕，上有知時禽。
終日自嘯歌，寂無鄰里音。
冉冉溪日下，悠悠山靄陰。
興闌下絕巘，新月出遙岑。
厄臺寺三首·其一
作者：張耒
朝代：宋

諸佛蒼然照殿楹，圓光明滿自然燈。
千年遺事無人問，館後高眠久屬僧。
厄臺寺三首·其三
作者：張耒
朝代：宋

世味嗟予淡莫加，更將詩句寄烟霞。
自憐落筆無好字，不及揚州王謝家。
厄臺寺三首·其二
作者：張耒
朝代：宋

峨嵋前約已成空，風雨蕭蕭送暮鐘。
何用忘機來問話，不如松下謁癡龍。
厭雨四首·其一
作者：張耒
朝代：宋

夜來雨聲倒百川，老農起坐不敢眠。
曰疑漲潦捲屋去，又恐涌水興床前。
旦視山川一泥濘，流沛千頃新秧田。
蝦蟆相呼動百千，不念兩股充庖煎。
厭雨四首·其三
作者：張耒
朝代：宋

朝雨沒田夜崩屋，下民何罪罹此毒。
天公行雨須命龍，那知人欲食龍肉。
玄雲幕天不可决，日烏戢翼愁暘谷。
區區昏墊未足憂，當念波濤翻地軸。
厭雨四首·其二
作者：張耒
朝代：宋

霖霪望晴病望汗，里巷呻吟夜達旦。
風清日出未敢喜，天公高居龍魚悍。
夜聲翻盆晝綆縻，百川失性皆上馳。
乾坤震蕩動植悲，誰居無事爲此嬉。
厭雨四首·其四
作者：張耒
朝代：宋

柯山老人家四壁，深居閉門不下席。
日補丹田氣三咽，自言茲味勝玉食。
無田無屋一空囊，不管門前水三尺。
有錢沽酒便不憂，會見天清還白日。
去年
作者：張耒
朝代：宋

去年四月多風雨，麥秀不實農夫苦。
今年麥好風雨調，萬口嗷嗷饑待哺。
何事今晨還衣裌，朝日無光寒慘切。
天工與物無怨尤，安用日與人爲仇。
又三首·其一
作者：張耒
朝代：宋

亦知春歸不可留，有情未忘寧免愁。
平田茫茫芳草合，清洛不斷波悠悠。
傷心千里寄雙淚，催老此身初白頭。
問舍求田未成計，青衫手板對人羞。
又三首·其三
作者：張耒
朝代：宋

騎馬出門暮復歸，出無所詣歸對誰。
妻兒具酒勸我飲，兒稚笑語傍嬉嬉。
人生如此亦可樂，安用軒冕生光輝。
九原可作欲誰與，鹿門龐叟真吾師。
又三首·其二
作者：張耒
朝代：宋

山民爲生最易足，一身生計資山木。
負薪入市得百錢，歸守妻兒烹斗粟。
山林未盡終不憂，衣食自足他無欲。
人生誰使愛功名，萬慮千思撓心腹。
古意
作者：張耒
朝代：宋

樓上珠簾拂疏網，却勻愁黛對凌波。
也知新舊爭多少，敢話機頭織素多。
古意三首·其一
作者：張耒
朝代：宋

園中楊柳樹，飛舞似含羞。
如何風靜處，盡放眼中愁。
古意三首·其三
作者：張耒
朝代：宋

橘犀如半月，何日是圓時。
如何一種味，却有兩人知。
古意三首·其二
作者：張耒
朝代：宋

金鋪銀屈膝，動處有人挨。
棋盤作十字，中心爲子來。
古意效東野二首·其一
作者：張耒
朝代：宋

與君雖異坊，秋凉各平分。
已遣月入牖，更教風掃門。
照君幌中寢，拂君堂上塵。
綢繆似衣带，終日遶君身。
古意效東野二首·其二
作者：張耒
朝代：宋

扇不風自凉，身不蘭自香。
深居不出門，幽獨更清揚。
爲鵲栖君樹，爲燕巢君堂。
不食亦可飽，况乃餐輝光。
句·其一
作者：張耒
朝代：宋

須看遠山相對蹙，莫欺病齒惱衰翁。
句·其一〇
作者：張耒
朝代：宋

鵠殻攢修幹，金華耀暖曦。
句·其一一
作者：張耒
朝代：宋

玉立春深雪不如，生香透骨雪應無。
句·其一七
作者：張耒
朝代：宋

亭亭古柏不知年，天寶以前耆舊傳。
句·其一三
作者：張耒
朝代：宋

譌邪自不關。
句·其一二
作者：張耒
朝代：宋

風光處處同。
句·其一五
作者：張耒
朝代：宋

沙邊微雨濕孤蓬。
句·其一八
作者：張耒
朝代：宋

饑鳶跕跕下林隈，猜意鵷鶵奪鼠來。
瞥映斜陽上茅棟，塊如眠草坐毰毸。
句·其一六
作者：張耒
朝代：宋

小葺茅茨紫翠閒。
句·其一四
作者：張耒
朝代：宋

空林掛夕陽。
句·其七
作者：張耒
朝代：宋

逢君金華宴，正味百花先。
句·其三
作者：張耒
朝代：宋

飛蚊繞枕細而輕。
句·其九
作者：張耒
朝代：宋

清霜夜漠漠，佳食曉纍纍。
句·其二
作者：張耒
朝代：宋

梅生紅粟初迎臘，魚躍銀刀正出淮。
句·其五
作者：張耒
朝代：宋

靈橘無根井有泉。
句·其八
作者：張耒
朝代：宋

霜橙共我鄉。
句·其六
作者：張耒
朝代：宋

昔日陶公宅，今爲釋子居。
句·其四
作者：張耒
朝代：宋

淮山二十里，秀色已在戶。
舟車走梁宋，烟樹引吳楚。
同七兄及崧上人自墳莊還寺
作者：張耒
朝代：宋

和風快人意，岸幘晚襟凉。
日落野痕碧，月生淮際光。
論詩得靈運，靜語屬支郎。
不是耽閒散，從來懶性長。
同仲達雪後踰小山遊蔡氏園得紅梅數枝奇絕因賦二首·其一
作者：張耒
朝代：宋

與君陟巘踏春泥，邂逅紅梅得一枝。
失却孤山風露格，却成卯酒醉冰肌。
同仲達雪後踰小山遊蔡氏園得紅梅數枝奇絕因賦二首·其二
作者：張耒
朝代：宋

北風凜凜留高樹，融雪涓涓聚小塘。
三畝山園半春草，無人爲結小丁香。
同周楚望飲華園
作者：張耒
朝代：宋

杖藜携手踏青苔，瀟洒池亭爲客開。
柳色漸經秋雨暗，荷香時與好風來。
斜陽似欲粧詩句，新月邀將入酒杯。
身世已甘長寂寞，忘形頼有子徘徊。
同器之遊大宋陂值雨
作者：張耒
朝代：宋

微雲護日曉陰陰，春去餘芳尚可尋。
詩倚醉豪連卷寫，酒逢勍敵百分斟。
山光左右雙屏畫，雨脚崢嶸萬羽林。
沙路晚晴歸馬疾，一梳新月上烟岑。
同戚郎夜飲
作者：張耒
朝代：宋

雲物歲將暮，風烟晚自凄。
更人初授宿，晚翼已歸栖。
美酒淺深酌，新詩取次題。
親交盡在眼，幸不費招携。
同无咎遐叔文叔同遊凝祥得遊字
作者：張耒
朝代：宋

客子長安塵滿裘，道人門館自深幽。
東風拂地千條柳，春水平池數點鷗。
俯首一官真底事，倒囊三百更何求。
讀書挾策君知否，失性還同博塞遊。
同晁郎及秬秸步游乾明晚逾柯山歸
作者：張耒
朝代：宋

野水菰蒲秀，荒陂薺麥長。
卑田留積雨，荒寺掩斜陽。
遠樹連雲夢，群山近武昌。
言歸日已夕，村徑度牛羊。
同李十二醉飲王氏牡丹園二首·其一
作者：張耒
朝代：宋

東風窮巷只埃塵，誰見城南萬朵新。
不問主人聊一飲，爲携佳客送餘春。
比君意氣三年老，貸我疏狂一味真。
醉裏尚能馳馬去，看君倒著接䍦巾。
同李十二醉飲王氏牡丹園二首·其二
作者：張耒
朝代：宋

吹盡紛紛桃李塵，天香國艷一翻新。
正過穀雨初晴日，分得西都大半春。
舊態似推新艷好，紅芳不似淡妝真。
嗟予久得丘園意，何日相逢一幅巾。
同楊十二緱氏寺宿草酌張正民秀才見訪
作者：張耒
朝代：宋

契闊千里別，惻愴難具言。
殷勤一宵語，願子未即眠。
空堂燈火青，旅褐借僧氈。
勞勞一杯酒，不解道路寒。
經年相從樂，既別亦茫然。
人間事盡爾，聚散亦何歎。
但悲多難身，尚獲朋友歡。
間關百憂中，一笑有萬錢。
張子年未冠，已雄羣少年。
巉巉坐我側，紫眸秀雙顴。
壯志激衰懦，清談破愁煎。
天明即分散，奈此情悁悁。
同榮子邕登石家寺閣
作者：張耒
朝代：宋

高樓南望一傷神，靄靄東風萬里春。
地闊山川圍白日，天低觀闕近浮雲。
驚心鳥語知時好，照眼花枝著意新。
不是蓴羹勝羊酪，素衣真怕洛陽塵。
同毅夫賀無斁教授
作者：張耒
朝代：宋

吾聞冤句民，盜若春竹笋。
異時用武吏，搏擊縱鷹隼。
洋洋劉太守，豈弟發素藴。
凶年盜乃減，見謂君子敏。
先生衍詩書，循吏副憂軫。
庶幾從風靡，少緩束濕緊。
君家龐眉伯，學行我標準。
捧書見華髮，應爲一笑聽。
同袁思正諸公登楚州東園樓
作者：張耒
朝代：宋

杖藜蕭颯對雲沙，白首逢春只歎嗟。
身老易傷千里目，眼驚還見一年花。
地平曠野連雲直，天带清淮向海斜。
尚有風光供醉筆，我生詩酒是生涯。
同陳器之題迎福院軒
作者：張耒
朝代：宋

東風吹面酒楹樽，臘後一番梅柳新。
殘雪作寒山向晚，橫烟不動野浮春。
地留京洛豪華氣，川带秦韓戰伐塵。
今古悠悠君莫問，祇應沉醉是天真。
同魯直无咎遊啟聖
作者：張耒
朝代：宋

西方金仙千歲身，天上伐木役天人。
閻浮檀光照世界，作此無量勝妙因。
九龍寶地赤精宅，湧出宮殿壓風輪。
化人南來爲守護，震動六種走鬼神。
錦幪老人常住世，燕坐說法無冬春。
故人蕭公作塵土，白蓮花葉光如新。
妙道無邊世眼窄，真心遍通人智貧。
可憐端居弊宇宙，幾見疑惑談僞真。
簷牙森森鐵鳳啄，殿顔眈眈金獸蹲。
官冷何妨近香火，時容絕勝洗埃塵。
君家誠易知曲
作者：張耒
朝代：宋

君家誠易知，易知獨難忘。
西風牆頭吹葉黄，蟲絲當戶理秋光。
翠屏碧簟生朝凉，床頭蟋蟀見焚香。
鮫綃纈，雙鳳凰，上元綠鬢遮耳璫。
來車去馬官道旁，碧雲傳情何處郎，相望玉樹啼寒螿。
吳江道中懷陸魯望
作者：張耒
朝代：宋

我亦扁舟一散人，江湖爲洗十年塵。
筆床茶竈經過地，風月相望亦有神。
吳王郊臺
作者：張耒
朝代：宋

異時隨舉孝廉郎，旗蓋相承據一方。
腸繞閶門祥已定，將軍畢竟是吳王。
吹角
作者：張耒
朝代：宋

斷霞歸鳥隔山鐘，日過西山轉海空。
長恨南城催曉急，五更吹角怨秋風。
呂尉醉中索詩爲別
作者：張耒
朝代：宋

吾友呂子者，其人藝且文。
何侯綠沉鎗，顔皋弓六鈞。
勿謂豪少年，詩書精討論。
文詞踵騷雅，豈但驚庸人。
羣兒事膏沐，炫粥倚市門。
汲汲恐不售，惟憂貨非珍。
子獨抱奇璞，九襲包衣巾。
塵埃自蒙垢，但畏人知聞。
區區事邊幅，碌碌隨俗塵。
顧我未免此，深慚非子倫。
離別可奈何，高歌倒清尊。
願子重輝光，去去翔青雲。
呂郡君挽詞
作者：張耒
朝代：宋

表海東侯長，分吳異姓王。
世家端作合，華裔遠相望。
龍去孤神劍，雛成九鳳凰。
多情潘散騎，悼逝足文章。
呈宜君
作者：張耒
朝代：宋

江城風雨作朝昏，愁殺壚邊賣酒人。
祇有醉時差可喜，不應醒坐過新春。
呈徐仲車
作者：張耒
朝代：宋

朝日照高簷，夜霜猶在瓦。
纖纖牆邊柳，春色已可把。
殘年能幾何，奔駛劇湍瀉。
雖無功名求，衰暮亦悲咤。
出門問徐子，兩計决取舍。
爲當勉自修，汲汲不可暇。
爲當飲美酒，送老在杯斝。
子當指我途，我即策其馬。
但我懶拙姿，終非服勤者。
周氏行
作者：張耒
朝代：宋

亭亭美人舟上立，周氏女兒年二十。
少時嫁得刺船郎，郎身如墨妾如霜。
嫁後妍媸誰復比，淚痕不及人前洗。
天寒守舵雨中立，風順張帆夜深起。
百般辛苦心不惜，妾意私悲鑑中色。
不如江上兩鷺鷥，飛去飛來一雙白。
長淮杳杳接天浮，八月搗衣南國秋。
謾說鯉魚能託信，祇應明月見人愁。
淮邊少年知妾名，船頭致酒邀妾傾。
賊兒惡少謾調笑，妾意視爾鴻毛輕。
白衫烏帽誰家子，妾一見之心欲死。
人間會合亦偶然，灘下求船忽相值。
郎情何似似春風，靄靄吹人心自融。
河中逢潬還成阻，潮到蓬山信不通。
百里同船不同枕，妾夢郎時郎正寢。
山頭月落郎起歸，沙邊潮滿妾船移。
郎似飛鴻不可留，妾如斜日水東流。
鴻飛水去兩不顧，千古萬古情悠悠。
情悠悠兮何處問，倒瀉長淮洗難盡。
祇應化成淮上雲，往來供作淮邊恨。
和上維道祈雨有應
作者：張耒
朝代：宋

江鄉長夏亢陽驕，太息秋原稻穗焦。
暑氣暮收秦地火，雨聲秋響浙江潮。
夜齋凉送簷間滴，曉枕清聞竹上飄。
椒醑禮神慚德薄，聖朝當宁四時調。
和人二首·其一
作者：張耒
朝代：宋

臘殘春近獨消魂，殘雪長安千萬門。
青鳥何曾寄音信，碧雲剛解報黄昏。
和人二首·其二
作者：張耒
朝代：宋

曈矓曉日漏春光，欄下萱叢尚卧霜。
認得君家門上雪，易知何事却難忘。
和仲車元夜戲述
作者：張耒
朝代：宋

華燈耀廣陌，皎月臨重城。
惟我二三子，柴門通夜扃。
展書對明燭，濁酒徐徐傾。
崢嶸千萬慮，一醉皆能平。
和出山
作者：張耒
朝代：宋

曉別招提去，春風信馬行。
路幽皆竹影，山遠尚松聲。
嶺斷晴天闊，川橫綠野平。
不因泉石好，安覺利名輕。
和北寺
作者：張耒
朝代：宋

寺倚蒼崖古，僧閒晝掩扉。
曉雲辭嶺去，夕鳥占林歸。
悟理觀旛動，臨風想錫飛。
寄懷玄觀外，更覺此生微。
和即事
作者：張耒
朝代：宋

溪如圓塹木如城，魚鳥從遊信此情。
啅雀踏枝飛尚裊，仰荷承雨側還傾。
彈琴廢久重尋譜，種藥求多旋記名。
於世久判無妙策，直應歸學老農耕。
和呂與叔秘書省觀蘭
作者：張耒
朝代：宋

千里猗猗誰取將，忽驚顔色照文房。
每憐墜露時施澤，更許光風爲汎香。
獨秀已先梁苑草，託根寧復楚天霜。
坐令黄菊羞粗俗，只合蕭條籬下芳。
和周廉彥
作者：張耒
朝代：宋

天光不動晚雲垂，芳草初長襯馬蹄。
新月已生飛鳥外，落霞更在夕陽西。
花開有客時携酒，門冷無車出畏泥。
修禊洛濱期一醉，天津春浪綠浮堤。
和周楚望
作者：張耒
朝代：宋

宿雨生曉潤，繁雲滋暑陰。
我居廢不葺，常苦積雨侵。
果墜厭風惡，草沉知潦深。
拳拳抱幽歎，耿耿嬰煩襟。
吾子久不來，幽居誰見臨。
飄然得秀句，生我江湖心。
一官亦漫爾，勤苦安能任。
何當舍此去，拂我塵埃琴。
饑寒仰五斗，求尺而忘尋。
悲我復契闊，誰復知吾音。
和大雪折木
作者：張耒
朝代：宋

季秋木葉未全落，西風卷雲飛雪作。
奔騰傾倒來不停，頃刻山川失寥廓。
白頭老翁仰天歎，一生未見可吁愕。
但悲無食饑凍死，何暇更議陰陽錯。
樵車不來椽數盡，仰徹屋茅烹莧藿。
坐愁窮臘安可度，律管未改初冬朔。
我居堂前有大榆，百年老幹龍鱗剝。
夜聲疑是神物伐，參天大枝脆如斮。
披簷擲瓦事未測，起坐明燈徹其幄。
命乖久遭窮鬼笑，當慮壓覆崩厥角。
鹿山長官當此時，高樓大飲縱歡謔。
兩邦相鄰無百里，誰謂同時異憂樂。
尚能怨嗟念窮苦，喜君於物心不薄。
百里饑寒仰長官，勉充此心救民瘼。
和天啟惠橘詩
作者：張耒
朝代：宋

十年不摘洞庭霜，喜見新苞照眼黄。
但對典刑休嗜味，虎賁猶得作中郎。
和天啟畫古木山石詩
作者：張耒
朝代：宋

有待雲雨在，無傷斤斧餘。
將軍漫弓箭，居士或眉須。
缺記共工怒，深資夸父腴。
攀條感衰變，恨汝亦非夫。
和子瞻西太一宮祠二首·其一
作者：張耒
朝代：宋

太一祥儲世世，祠宮歲事年年。
絳節霓旌何處，松庭玉座蕭然。
和子瞻西太一宮祠二首·其二
作者：張耒
朝代：宋

玉斝清晨薦酒，天風靜夜飄香。
鳳吹管截孤竹，琴弦曲奏瀟湘。
和宋二上元迎駕
作者：張耒
朝代：宋

拜揖清光咫尺間，彫輿欲動更移班。
蓬萊不動鰲頭穩，閶闔未開天上閒。
老去一官羞簡策，春來歸夢滿淮山。
自慚衰病獨隨俗，醉逐遊人月下還。
和宏父新秋詩
作者：張耒
朝代：宋

年年庭下梧桐葉，長爲騷人先報秋。
已驚歲月悲霜鬢，更望山川歌四愁。
浮生百感漫自苦，一醉萬慮同時休。
瀛洲仙客莫惆悵，直泛三山烟浪舟。
和定州端明雪浪齋
作者：張耒
朝代：宋

中山士馬如雲屯，號令惟覺將軍尊。
熊旂犀甲羅左右，金鉦鳴鼓喧朝昏。
少年畎畝老爲將，誰能復記躬耕村。
東坡先生事業異，道岐不得安修門。
眼前富貴念不起，惟有山林勞夢魂。
榛中奇石安至此，坐蒙湔洗見本根。
奔流驟浪勢萬里，至畫乃掃筆墨痕。
黄牛三峽固細事，赤壁長江何足論。
能令萬古蛟蜃怪，么麽入此玻璃盆。
扁舟獨往則不可，平生致君言具存。
和小雨
作者：張耒
朝代：宋

入夜雨聲急，坐愁衾枕單。
春歸千里恨，夢斷五更寒。
遣興芳樽滿，驚心節物殘。
山城近野水，半夜有歸翰。
和張提舉
作者：張耒
朝代：宋

刺舉威寒江國東，自慚多病幸優容。
喜來丈室談何妙，往拜高軒願莫從。
宛水春生初縐縠，鍾山雪盡見蟠龍。
新年强起尋芳物，零落宮梅白一重。
和得故人書
作者：張耒
朝代：宋

來書纔一紙，離別意何長。
應爲相思苦，還能細作行。
水浮新恨闊，花想舊容芳。
欲問人何處，青樓在帝鄉。
和慎思與文潜无咎對榻夜話達旦
作者：張耒
朝代：宋

燈花昨夜已分明，更聽朝簷喜鵲聲。
明日朱門閉空館，秋風駿馬大梁城。
和應之出城
作者：張耒
朝代：宋

路穿槐柳遶山斜，長夏村墟對物華。
青玉一尋披籜竹，絳繒千片剪榴花。
和應之永日
作者：張耒
朝代：宋

多病倦煩暑，幸茲山水幽。
惜芳悲鷤䳏，占雨聽鳴鳩。
池影澄當戶，山陰暮轉樓。
黄昏螢點點，秋信與堪愁。
和應之燈蛾
作者：張耒
朝代：宋

萬物皆畏死，爾生何獨愚。
由來附炎熱，鮮不喪其軀。
淺淺權利客，躚躚輕薄夫。
高門甚烈火，相勸以奔趨。
和應之盛夏
作者：張耒
朝代：宋

驅馬畏炎暑，杜門常鮮歡。
吳綃朝扇薄，越布夜衾單。
飲沼山禽渴，沾泥雨果殘。
二年薇與蕨，實厭野人餐。
和應之石澗
作者：張耒
朝代：宋

麥氣朝含露，溪光夕照烟。
鬭麋蒼角老，雛雉絳毛鮮。
葵折紅繒縐，蓮香水麝燃。
敢辭幽僻處，直恐負林泉。
和應之簷雀
作者：張耒
朝代：宋

羣兒探雀雛，雀母悲且鳴。
萬物雖異性，愛子均一情。
母心於子誰不憐，爾胡棄子當道邊。
諒非人情不如鳥，使之至此必有原。
和應之細雨
作者：張耒
朝代：宋

朝烟和細雨，病眼暗難分。
有潤物皆澤，無聲人不聞。
綠連平野稼，翠雜亂山氛。
晚霽復何有，飄飄神女雲。
和應之蝎虎
作者：張耒
朝代：宋

蝎虎捕蠅君歎息，爾胡縱蝎蠅遭食。
畏難侮易真可尤，能捕飛蠅猶有益。
君不見世上虛名相借與，號以千鈞實無縷。
豈惟無益害從旃，搏繩之虎猶爲賢。
和應之雨中見懷之作
作者：張耒
朝代：宋

官居苦岑寂，容易過花時。
綠暗野初秀，紅乾風更吹。
燕游心未展，歸去意猶遲。
浩蕩雲山外，新詩寄我思。
和房日嚴換武詩
作者：張耒
朝代：宋

青衫厭著待封侯，慷慨知君定遠流。
莫歎書生長齷齪，元戎曾與報更籌。
和无咎二首·其一
作者：張耒
朝代：宋

年芳經雨能幾許，客愁得暖不肯融。
眼看乳燕行已哺，手種小桃隨分紅。
世情付睡莫涇渭，物態逢春無異同。
清時頼是未禁酒，須惜紅紫轉頭空。
和无咎二首·其二
作者：張耒
朝代：宋

愛酒苦無阿堵物，尋春奈有主人家。
未容黄蜂釀成蜜，已怕惡雨不容花。
雲間明月無可攬，海中蟠桃良未涯。
浮名誤人不得脫，黑髮減來那得加。
和晁十七晝眠
作者：張耒
朝代：宋

冉冉殘春去，悠悠歸夢賒。
窗圍幽幌靜，風引晝簾斜。
清蔭延高柳，餘紅惜晚花。
山居諳靜僻，詩句是生涯。
和晁應之大暑書事
作者：張耒
朝代：宋

蓬門久閉謝來車，畏暑尤便小閣虛。
青引嫩苔留鳥篆，綠垂殘葉带蟲書。
寒泉出井功何有，白羽邀凉計已疏。
忍待西風一蕭瑟，碧鱸斫鱠意何如。
和晁應之山中
作者：張耒
朝代：宋

康樂雖爲吏，不忘山水情。
我無連璧美，君許託車行。
幽鳥花前語，春泉竹外鳴。
勒移無草草，吾友笑功名。
和晁應之憫農
作者：張耒
朝代：宋

南風吹麥麥穗好，饑兒道上扶其老。
皇天雨露自有時，爾恨秋成常不早。
南山壯兒市兵弩，百金裝劍黄金縷。
夜爲盜賊朝受刑，甘心不悔知何數。
爲盜操戈足衣食，力田竟歲猶無穫。
饑寒刑戮死則同，攘奪猶能緩朝夕。
老農悲嗟淚沾臆，幾見良田有荆棘。
壯夫爲盜羸老耕，市人珠玉田家得。
吏兵操戈恐不銳，由來殺人傷正氣。
人間萬事莽悠悠，我歌此詩聞者愁。
和李二秀才
作者：張耒
朝代：宋

羨君年少盛遊春，顧我無聊似厄陳。
東市車牛泥到領，不勞舉袂障京塵。
和李令放稅
作者：張耒
朝代：宋

晚田既廢麥初耕，冠蓋侵星獨出城。
但見饑寒號歲晚，不聞簫鼓賽秋成。
倉無農父千斯慶，稅比周人什一輕。
撫字從來須守令，莫辜聖世念疲氓。
和柳郎中山谷寺翠光亭長韵
作者：張耒
朝代：宋

山深疑路斷，古寺忽開門。
喬木風霜急，荒崖雲雨痕。
朝霞明翠靄，秋雨濯嵐昏。
幽鳥不避客，閒雲時入軒。
重蘿深更綠，碧澗淺無渾。
寶地黄金布，飛泉白玉噴。
庭閒卧馴鹿，果熟引王孫。
禪靜石爲室，客迷桃滿園。
每悲塵世幻，方信梵王尊。
野實饑堪薦，陽崖冬自溫。
便當安寂寞，何事走歊煩。
清梵晨齋啟，高松夜枕喧。
逢人休問道，得意已忘言。
直指曹溪路，勞將貝葉翻。
功名歎不偶，歲月去如奔。
久分疏軒冕，寧辭友玃猿。
從容巖客話，粗糲野僧飧。
即是平生樂，心期何日論。
和柳郎中舒州潜庵二首·其一
作者：張耒
朝代：宋

浪走塵埃竟未甘，仙郎六十制潜庵。
門前山色雲侵坐，峰下秋光水滿潭。
野鶴避人巢古木，清猿乘月嘯寒巖。
從今不作軒裳客，多買烟霞未是貪。
和柳郎中舒州潜庵二首·其二
作者：張耒
朝代：宋

蒼顔華髮未能甘，欲覺長年先創庵。
坐久烟嵐開翠壁，夢回雲雨起寒潭。
松風夜掃鳴琴榻，溪溜晴分種藥巖。
不是仙翁有仙骨，幽奇爭許世人貪。
和登城依子由韵
作者：張耒
朝代：宋

步登高城望，望望殊未已。
惟時歲將窮，冬孟月魄死。
紛吾方有懷，一坐爲三起。
悲歌擊枯枿，聲與淚俱至。
人生隨大鈞，命不貸君子。
付之無如何，外垢資內洗。
前知賤終吉，外頗與愚似。
開門張瓊瑶，誰者目不寄。
支離冒多福，嬋娟畏獨美。
舉頭蒼天高，歎此青雲士。
酌公芳尊酒，願公百憂止。
履善神所勞，委置目前事。
和立之消梅
作者：張耒
朝代：宋

木奴度淮輒爲枳，后皇嗇之理應爾。
青梅千里江南春，何時相逢車馬塵。
我衰病齒不能酸，微香觸鼻舌生泉。
想見曹瞞老狡獪，指林駐馬三軍前。
和端午
作者：張耒
朝代：宋

競渡深悲千載冤，忠魂一去詎能還。
國亡身殞今何有，只有離騷在世間。
和聞鶯
作者：張耒
朝代：宋

冉冉東風萬柳絲，啼鶯常自與春期。
妝殘玉枕朝醒後，繡倦紗窗晝夢時。
文羽自奇非谷隠，好音應合有人知。
風流潘令多才思，爲爾春來幾首詩。
和葺西齋
作者：張耒
朝代：宋

川舟真有待，勿歎滯塘坳。
自古荆榛地，豈容鸞鳳巢。
君才宜柱石，我志老衡茅。
從此延風月，新詩與細嘲。
和蘇仲南柳湖會飲
作者：張耒
朝代：宋

北風閣雪不到地，寒日自同雲外天。
愁人得酒百不問，滿引聊作諸公先。
少休歌舞進棋局，更放旌旗移樓船。
我欲吳歌恐驚坐，戲揮如意扣船舷。
和蘇仲南邵湖會飲三首·其一
作者：張耒
朝代：宋

老病倦岑寂，燕游聊與俱。
開樽當勝地，飛蓋渡平湖。
落日晚明滅，烟林遠有無。
歸來燈火夜，人影亂栖鳬。
和蘇仲南邵湖會飲三首·其三
作者：張耒
朝代：宋

新亭當絕島，景物更清妍。
耳熱風前酒，心澄水底天。
觀魚方有得，薦味肯烹鮮。
默坐吟春草，知君似惠連。
和蘇仲南邵湖會飲三首·其二
作者：張耒
朝代：宋

交友不在眼，逢君懷抱開。
主人容客醉，樽酒犯寒來。
老境侵霜鬢，羈愁付酒杯。
身閑不易得，相與且徘徊。
和蘇适春雪八首·其一
作者：張耒
朝代：宋

春城北斗轉招摇，寒御初還陣尚囂。
一夜雪聲欺布被，定知貧舍故相撩。
和蘇适春雪八首·其七
作者：張耒
朝代：宋

山中景物最幽奇，祇欠夫君爲賦詩。
長憶東風吹女几，瓊瑶交貫碧瑠璃。
和蘇适春雪八首·其三
作者：張耒
朝代：宋

白帝陰兵嚴羽衛，漢皇老傅振鬚眉。
撒鹽飛絮渾粗俗，盡撥塵言賦好詩。
和蘇适春雪八首·其二
作者：張耒
朝代：宋

寒陣須憑酒解圍，閒官幸可典朝衣。
一杯冷落憑誰勸，却有飛花舞入帷。
和蘇适春雪八首·其五
作者：張耒
朝代：宋

不死松篁勞借問，未開桃李與催妝。
已饒艷女纖腰舞，偏犯貧儒百結裳。
和蘇适春雪八首·其八
作者：張耒
朝代：宋

寒窗凍坐成何事，趣喚紅妝遣暖寒。
却把吟腸盛美酒，更令柔指撥清彈。
和蘇适春雪八首·其六
作者：張耒
朝代：宋

偏憎遊騎香蹄污，最稱佳人素手團。
方丈老翁容膝外，出門四顧盡漫漫。
和蘇适春雪八首·其四
作者：張耒
朝代：宋

溪上泛舟成底事，庵前夜立意如何。
爭知萬頃青青麥，絕勝黄河一尺波。
和西齋
作者：張耒
朝代：宋

山色供開鏡，溪光照掩扉。
暗蟲先夜響，萎葉近秋飛。
灌壠晴蔬出，開籠暮鶴歸。
鳴琴坐朗月，輕露點秋衣。
和見夢
作者：張耒
朝代：宋

青山將白髮，奔走倦埃塵。
與物拙難合，惟君心獨親。
相思成夜夢，得句寄游鱗。
未得親談笑，書來莫厭頻。
和門下相公從駕幸學
作者：張耒
朝代：宋

繼聖文明舉舊章，儒宮傳蹕駐膠庠。
地疑闕里弦歌宅，經奏周書隸古行。
遣子東夷思入學，受成西旅佇來王。
魯侯在泮猶歌誦，盛事須刊孔子堂。
和陳器之苦雨
作者：張耒
朝代：宋

急雨凄風未肯歸，三川烟樹遠凄迷。
瀉山漲潦千霆怒，到地重雲萬幕低。
擾擾泥塗同野鶩，蕭蕭昏曉聽鄰雞。
爲君一借扶摇便，靜掃平郊散馬蹄。
和陳器之詩四首·弔連昌
作者：張耒
朝代：宋

唐日西頹半明滅，長彗掃天流戰血。
六龍不復入東都，連昌已有狐狸穴。
宮前茫茫洛陽路，漢甲胡兵幾回度。
火焚馬蹴百戰場，盡是舊時歌舞處。
遊魂不歸宮樹老，茂陵金玉人間寶。
春耕迤邐上空山，夜燐青熒照秋草。
女几巉巉青插天，東流洛水自潺湲。
興亡一覺繁華夢，只有山川似舊年。
和陳器之詩四首·朝應天
作者：張耒
朝代：宋

唐衰五季更披猖，社稷反手看興亡。
山河分裂流戰血，積骨被野號豺狼。
中原正朔不出境，九州豪傑爭侯王。
生民禍難冤痛極，腥穢上達干穹蒼。
真人龍飛萬物睹，天命自至誰能當。
靈旗指揮四海一，氛祲殄滅和風翔。
降王賜第奉朝謁，九服效職爭梯航。
百年積累到今日，運祚方與乾坤長。
佛宮原廟廣孝敬，嚴致守衛勤烝嘗。
陰陰祕寢鎖遺像，矗矗畫戟羅蕭牆。
衣冠具列虛仗儼，龍駕不反遺弓藏。
子孫億載千萬世，永與清洛流湯湯。
和陳器之詩四首·過韓城
作者：張耒
朝代：宋

周京無人弔禾黍，七雄按劍分周土。
秦人匹馬出函關，六王割地愁爲虜。
宜陽古堞故韓都，地接强秦爭戰苦。
謀窮運去竟亡國，從長蘇秦亦何補。
諸侯已盡秦巍巍，嬴氏已亡秦不知。
始皇自是呂家子，宗廟薦享真何爲。
山河百戰移陵谷，宮殿成塵埋寶玉。
秋風壞塚長荆榛，落日空城散樵牧。
今古悠悠共一丘，爭强蝸角欲何求。
誰似令威仙骨健，千年重向故鄉遊。
和陳器之詩四首·鹿仙山
作者：張耒
朝代：宋

真人朝天去不還，千年鹿跡留空山。
空山寂寞何所有，野殿荒凉松檜寒。
桑田海水移今古，興亡萬變誰能數。
五雲深處駕飛龍，應笑人間換朝暮。
神仙不與世人期，騎鹿安知不復歸。
朝嵐夕靄山秀潤，應有靈丹相護持。
長生可求仙可致，浮世腥膻何足嗜。
君不見漢時九江梅子真，一日辭家隠吳市。
和陳器之謝王澠池牡丹
作者：張耒
朝代：宋

十首新詩換牡丹，故邀春色入深山。
御袍黄粉天然薄，醉臉胭脂分外殷。
開晚東君留意厚，落遲晴晝伴春閒。
狂來滿插烏紗帽，未擬尊前感鬢斑。
和陽念三自武昌至京師
作者：張耒
朝代：宋

三年別我客荆州，一日長安從我遊。
愛君詩有春草句，使我神遊黄鶴樓。
江山望爾欲穿眼，見我驚嗟秋鬢短。
扁舟可辦吾欲東，年年五湖魂夢中。
和魯直
作者：張耒
朝代：宋

濟物非僕僕，功名愧無心。
倚市安能美，汲泉不厭深。
老人夙有尚，瓶缽好叢林。
安能紅塵裏，徒使老駸駸。
哭蔡彥規二首·其一
作者：張耒
朝代：宋

青衫未白首，已歎掩新阡。
哭別自今日，書來纔去年。
功因鐘鼎記，名頼友朋傳。
平昔圍棋笑，臨枰更泫然。
哭蔡彥規二首·其二
作者：張耒
朝代：宋

文章不用世，淪落掩山阿。
命也人無奈，悲哉天謂何。
至交嗟我少，雙淚爲君多。
遙想山陽墓，秋風吹薜蘿。
哲宗皇帝挽詞四首·其一
作者：張耒
朝代：宋

端拱循堯道，無爲十六年。
偏師擒頡利，上將勒燕然。
夢損周王壽，丹催黄帝仙。
凄凉舊載筆，慟哭抱殘編。
哲宗皇帝挽詞四首·其三
作者：張耒
朝代：宋

萬世興王業，千年極治辰。
澤丘還北祭，玉檢議東巡。
汗竹人間事，因山地下春。
雲天不可望，髯斷泣遺臣。
哲宗皇帝挽詞四首·其二
作者：張耒
朝代：宋

秦地蟠螭紐，細陽玉象光。
升歌陳備樂，信史記多祥。
奪邑公無怨，開邊義侮亡。
威靈對三后，常在白雲鄉。
哲宗皇帝挽詞四首·其四
作者：張耒
朝代：宋

七月宮車駕，西陵觀闕新。
風雲悲厚夜，羽衛異時巡。
落月低金爵，秋蕪暗石麟。
威靈凜如在，善繼有天倫。
啄木詞
作者：張耒
朝代：宋

紅錦長絛當背垂，紫檀槽穩橫朱絲。
美人亭亭面如雪，纖手當弦金桿撥。
彈成丁丁啄木聲，春林蔽日春晝晴。
徘徊深枝穿翠葉，玉喙勞時還暫歇。
深園斷嶺人不知，中有槎枒風雨枝。
蠹多蟲老飽可樂，山靜花深終日啄。
雄雌相求飛且鳴，高枝礪嘴枝有聲。
無功忍使饑腸飽，有意却教枯樹青。
疾彈如歌細如語，曲欲終時情更駐。
一聲穿樹忽驚飛，葉動枝摇不知處。
喜七兄疾愈二首·其一
作者：張耒
朝代：宋

凈名居士本非病，五禽先生能養身。
家人但訝少林觀，鄉里不知顔子貧。
身內固知精是藥，人間惟有道通神。
喜聞漸離烏皮几，花氣晴來欲逼人。
喜七兄疾愈二首·其二
作者：張耒
朝代：宋

南鄰隠士龍虎鼎，東寺比丘堅密身。
欲知十室有信處，顧此兩賢非世人。
戰勝天魔初起定，寶成丹竈不妨貧。
何時共此閒居士，紫領長衫樂社神。
喜吉老甥見過
作者：張耒
朝代：宋

西風吹藜藿，秋色滿環堵。
悲蟲語窗月，陰蕊開夕露。
門閑賓客少，鳥雀任散聚。
楊甥時過我，論詩朝達暮。
新茶磨細雪，甘井漱清乳。
匆匆貧家飯，藜藿不滿俎。
頗言行有日，征艎下洛渚。
喜汝將鳳歸，驚余髮加素。
老慵愁應接，兒女較口語。
樂逢親骨肉，情話到爾汝。
先君外孫子，惟爾冠俁俁。
平生女䇓兄，宜爾有風矩。
長安木葉落，雨送萬家暑。
凉風當沽酒，爲我醉起舞。
喜寶積智軫道人惠書偈
作者：張耒
朝代：宋

南山老禪翁，白浄如水月。
我初獲親近，解此癡腦結。
十年歸故里，父老半存滅。
逢師百如舊，才若旦夜別。
故知靜能久，豈有火中鐵。
致身煩熱外，與世作冰雪。
窮秋長安巷，客子送書札。
龍蛙不同趣，掬海救其渴。
平生笑謀食，中路願頗奪。
猶如伏轅鹿，野性終跳𨁝。
觸塗惟欲睡，過眼時一噦。
摩尼本無瑕，塵垢終冀豁。
喜晴
作者：張耒
朝代：宋

朝看東南雲物好，便有清風收濁潦。
吾知天意將悔禍，約束蛟龍便粳稻。
山川轉眼異明晦，冠屨宜人亦輕燥。
微凉入堂酒味好，一杯徑醉愁如掃。
清幽枕簟東窗下，曉睡老雞呼不覺。
喜晴有感呈晁郎
作者：張耒
朝代：宋

山城淫雨霽，窗戶含餘清。
老人午睡足，杖策遶荒庭。
長夏吾廬秀，清陰交衆榮。
茫茫榛莽中，萱草揚其英。
植杖視天壤，悠然感浮生。
淹泊且無歎，人事亦難恒。
一旦舍此去，觸物不無情。
何爲久戚戚，遇酒但知傾。
喜雨四首·其一
作者：張耒
朝代：宋

陰陽不暫駐，今夕已秋風。
晨興綿絲冷，歲月驚衰翁。
朝烟爨薪濕，小甲蔬畦空。
且復一杯酒，吾生不終窮。
喜雨四首·其三
作者：張耒
朝代：宋

牆東有高樹，夏葉圓綠綺。
西風纔一夕，蕭颯遽如此。
寒螿號其顛，蟋蟀曉未已。
羣動催流光，榮華難久恃。
喜雨四首·其二
作者：張耒
朝代：宋

手種五色蕉，意待聽秋雨。
南風扇旱日，破葉萎不舉。
霶𩃱未終夕，綠潤遽如許。
秋色入書幃，已覺青鸞舞。
喜雨四首·其四
作者：張耒
朝代：宋

隙地秋日曉，寂無鄰里音。
惟有草根蟲，風前咽復吟。
悲歌者誰子，徂年驚苦心。
青燈夜齋靜，微溫生薄衾。
喜雨止
作者：張耒
朝代：宋

敬亭與吾期，今日雨當止。
靜掃峰頭雲，秀色粲如喜。
我慚無以酢，園逕欣細履。
夜來四簷聲，添我北池水。
破圩久不補，積潦嚙其址。
南人麥禾薄，稻壠魚尾尾。
豐穰未敢望，疲餓何由起。
飽食但高眠，自慚稱刺史。
喜雨贈潘邠老昆仲
作者：張耒
朝代：宋

卧聞飛雨響高堂，已覺翛翛短幌凉。
悔禍畢方收烈燄，知時田祖放新秧。
簞瓢幸免遷三徑，穀麥行看糶萬箱。
欲過東坡泥沒脚，春餘烟柳正蒼蒼。
喜雪走筆呈李宣城三首·其一
作者：張耒
朝代：宋

殷勤寄語宣城宰，公事何時是了時。
病守欣然有嘉思，亦須對雪把空巵。
喜雪走筆呈李宣城三首·其三
作者：張耒
朝代：宋

萬夫餓腹待倉儲，三戶窮民守破圩。
疲瘵不禁鞭撻甚，長官對酒且歡娛。
喜雪走筆呈李宣城三首·其二
作者：張耒
朝代：宋

聒聒庭中爭曲直，紛紛筆下判鞭笞。
坐曹决事輸歸飲，須信薛宣稱吏師。
喬木
作者：張耒
朝代：宋

舍北參天喬木長，依憑清蔭護高堂。
鳥啼杳杳重陰合，風到翩翩翠葉凉。
已許孤高凌夏日，不妨堅老要秋霜。
投身麋鹿無人地，非爾煩憂未易忘。
嘲南商
作者：張耒
朝代：宋

兩袖全匹帛，望知江淮客。
深藏計算苦，好鬭意氣窄。
愁逢湯餠碗，遇鮓論甕咋。
市南沽茅柴，歸店兩顴赤。
嘲无咎夜起明燈聽慎思誦詩
作者：張耒
朝代：宋

翠屏香暖秋眠穩，霜冷寶匳金錯刀。
誰信苦吟無睡客，挑燈起聽楚人騷。
四安道中
作者：張耒
朝代：宋

地平彌望水，舟穩滿帆風。
黄葉新霜後，青山落照中。
封疆天象別，風俗島夷同。
黯黯危橋夜，疏燈照閉蓬。
四月一日同潘何小酌
作者：張耒
朝代：宋

今晨一杯酒，相屬送歸春。
明年東風至，何處復迎新。
懸知柯山下，猶作未知人。
來者事如夢，未至難預論。
且使飲此酒，陶然付大鈞。
四月之初風雨淒冷如窮秋兀坐不夜堂二首·其一
作者：張耒
朝代：宋

東君已成歸，風雨爲之殿。
夜來柯山溜，深射交百箭。
可憐東園花，收拾無一片。
開門不能出，徑滑那得踐。
還歸酌卯酒，佐酌有藜莧。
重思理貂裘，未用愁紈扇。
四月之初風雨淒冷如窮秋兀坐不夜堂二首·其二
作者：張耒
朝代：宋

風雨四月初，正作窮秋寒。
朱明方更候，陰沴時相干。
陰陽天自便，寒暑無必然。
玄冥與祝融，政事誰得專。
江鄉累歲饑，一飽望今年。
不知誰不仁，探喉奪其餐。
柯山窮老人，方暑愁衣單。
似聞林筍立，矗矗戈戟攢。
但知飲美酒，折取共朝盤。
四月二十三日晝睡起
作者：張耒
朝代：宋

幽人睡足芭蕉雨，獨岸綸巾几案凉。
誰和薰風來殿閣，不知陋巷有羲皇。
四月二十日書二首·其一
作者：張耒
朝代：宋

十步荒園亦懶窺，枕書小醉睡移時。
健如黄犢時無幾，鈍似寒蠅老自知。
休惜飛馳春過眼，但求强健酒盈巵。
枇杷著子紅榴綻，正是清和未暑時。
四月二十日書二首·其二
作者：張耒
朝代：宋

久將醉眼視羣兒，只與旁觀作笑嘻。
賦芋狙公曾未悟，牽絲木偶幾多時。
雲間炎景人方畏，地下微陰誰得知。
榮謝古今同此理，老翁端坐但忘機。
四月望日自孝悌坊遷冠蓋孫氏第
作者：張耒
朝代：宋

青蕪滿古城，白日照大澤。
街荒雞犬鬧，市遠喧閧寂。
中有騰騰者，淮陽四年客。
坐偷太倉粟，穩睡而飽食。
平生願陳力，衰老困逼迫。
何曾一可意，但有百無益。
偷安淺夫志，苟且志士惜。
窮通有天理，誓不安苟得。
朱陽方肇序，春去無轍迹。
悵此復幾時，撫事三歎息。
圍棋歌戲江瞻道兼呈蔡秘校
作者：張耒
朝代：宋

蔡子圍棋非我敵，我謹事之如大國。
主盟召會不敢辭，近忽憑陵有驕色。
鄒人戰魯固非宜，于越入吳誰可測。
願君勿以大自驕，知小深謀戰須克。
區區江子似邾婁，我如强魯端能役。
凌兢螳臂屢見拒，我但憐子心難得。
近來措置尤小獰，何異穿窬時有獲。
可憐癡將不知兵，請視吾旂豈冥北。
饑魚貪餌不知鈎，口雖暫美身遭食。
雖然吾亦守疆埸，防患猶須謹蟊賊。
上攀蔡子雖已遼，晉楚周旋終有日。
下觀江子行逾遠，我進駸駸未知極。
嗟予自謂敢忘謙，事有真誠難掩抑。
爲君聊發一笑端，欲開吾棋視斯檄。
園花盛開秬病不能觀作詩諭之
作者：張耒
朝代：宋

東風著花花披靡，花風吹人人欲醉。
老翁逢花如啜醨，强自挹酌終無味。
鬭紅鬭綠態千萬，長笑花工夸幻事。
若知空色無異觀，世上何曾有桃李。
在告家居
作者：張耒
朝代：宋

朝日入寒屋，春風已復來。
老子朝睡足，悠然有好懷。
冬溫抱微疾，亦不禁酒盃。
悠悠三酌後，徑使牢愁開。
惱我以貧賤，我心如死灰。
誘我以富貴，我視如塵埃。
以此行世間，何往願不諧。
呼奴具鱐脯，蔬果粗安排。
瓶中幸未燥，不醉何歸哉。
在告家居示內
作者：張耒
朝代：宋

雖云官事簡，不似在家安。
晏晏婦子語，嬉嬉兒稚閑。
甘餐失粗糲，獨酌置杯槃。
老覺偎綏好，莫將年少看。
堂下幽草
作者：張耒
朝代：宋

烈日三萬里，所至壞金石。
嗟哉庭中草，獨不改佳色。
日中雖暫萎，晨露發鮮碧。
深根通九地，變化有微測。
應知一氣移，不得常炎赫。
堂前種二桃詩示秬秸
作者：張耒
朝代：宋

平昔殷勤向物華，誰知憔悴客天涯。
雙桃栽罷還惆悵，憶得淮陽舊種花。
塞獵
作者：張耒
朝代：宋

十月北風燕草黄，燕人馬飽弓力强。
虎皮裁鞍雕羽箭，射殺陰山雙白狼。
青氈帳高雪不濕，擊鼓傳觴打令急。
單于半醉解貂裘，昭君獨抱琵琶泣。
壬午正月望夜赴臨汝宿襄城古驛縣有古寺家人輩夜往焚香襄城古邑也可以眺二室地爽塏退之所謂潁水嵩山豁眼明者癸未元夕謫居齊安携家游定惠妙圓承天下大雲東禪蓋出雨夜有感示秬秸
作者：張耒
朝代：宋

江城收燈寒寂歷，里巷閉門不復出。
蓬茅數屋逐臣廬，門前樵牛卧斜日。
老人擁褐爐前睡，眼冷不眠思往事。
去年襄城古驛亭，野縣風埃尋古寺。
周楚川原氣象存，峴山紫邏秀連雲。
地留寶鼎周京貴，山拱泥金神岳尊。
齊安江上漁樵市，誰料今年身到此。
大江繞郭風濤翻，城中岡壠無平地。
青紅剪綵挂影燈，漁夫樵婦來相仍。
短簫急鼓集兒女，叢祠夜半鸕鷀驚。
浮生夢境何足計，呼童且閉柴門睡。
百年江上誰得知，竿木隨身聊一戲。
壬午臘月下旬偶作二首·其一
作者：張耒
朝代：宋

啄塊饑禽傍短籬，風鳶一笑起高枝。
君看草樹冰霜裏，即是東風欲到時。
壬午臘月下旬偶作二首·其二
作者：張耒
朝代：宋

風折蒹葭水結凘，燕鴻相語定歸期。
淮南水闊山長處，小待燕山霰雪晞。
壽安懷古
作者：張耒
朝代：宋

蕭王積甲事空傳，子晉吹笙去不還。
千里荒蕪山色在，百年興廢水聲間。
雉飛隴麥新耕地，花落叢祠舊戰關。
旅宦遠遊仍弔古，苦無樽酒奈愁顔。
壽陽樓下泊舟有感
作者：張耒
朝代：宋

壽陽樓下清淮水，帆去帆來何日休。
浮世十年多少事，風烟依舊別離愁。
樓頭夜靜行人絕，樓下影斜淮月秋。
不道孤吟不能寐，一聲羌笛怨誰舟。
壽陽歌
作者：張耒
朝代：宋

壽陽樓前淮水碧，壽陽美女如脂白。
李郎青鬢照青衫，曾在花前作狂客。
伯勞睡重花枝晚，時許蜻蜓一偷眼。
歡娛雖少恨已多，纖手紅箋揮翠管。
淮陽歸來春已暮，夜夜夢魂淮上去。
欲歌舊曲只添愁，畫得雙蛾不能語。
有客南來從壽春，衆人笑問動精神。
自從柳別章臺後，攀折風光知幾人。
已伴春衫辭側帽，不怕嬌啼隨意笑。
嗟君耿耿獨相思，須信多情是年少。
夏夜二首·其一
作者：張耒
朝代：宋

一雨洗空曠，肅然天地秋。
陰陽有至信，殘暑逝不留。
中夜事忽變，西風延蓐收。
雲雷西北來，瀰漫布九州。
萬生息惔焚，我疾亦已瘳。
起哦不待曉，暗步禪堂幽。
落月傾屋西，候蟲鳴不休。
坐令百感集，歲晏此淹留。
夏夜二首·其二
作者：張耒
朝代：宋

受暑若作釜，付之無如何。
豈陰陽知爭，變起一剎那。
西風卷屋茅，澍雨如江河。
振衣欲露坐，濯此寒滂沱。
烹魚曉沽酒，醉卧仰屋歌。
歲月不待人，吾年已蹉跎。
夏日七首·其一
作者：張耒
朝代：宋

兩架酴醾側覆簷，夏條交映漸多添。
春歸花落君無恨，一架清陰恰滿簾。
夏日七首·其七
作者：張耒
朝代：宋

女几山前官舍清，遶堂鳴澗夜泠泠。
塵埃別後何由見，簷雨三更起坐聽。
夏日七首·其三
作者：張耒
朝代：宋

蘄簟紗厨與夏宜，法曹腰腹大何爲。
重雲到地翻盆雨，却是幽人穩睡時。
夏日七首·其二
作者：張耒
朝代：宋

野水彎環夏木森，清蟬晚噪碧雲深。
扁舟兩槳誰家子，萬里江湖此日心。
夏日七首·其五
作者：張耒
朝代：宋

凉風一掃宿雲輕，隠隠收雷不復驚。
試决小池疏積潦，誰教蛙吻頓無聲。
夏日七首·其六
作者：張耒
朝代：宋

風轉翻翻梧葉驚，入簷白雨打窗鳴。
應將清絕酬無睡，穩聽空階半夜聲。
夏日七首·其四
作者：張耒
朝代：宋

千蛙鳴噪污池水，萬螘奔馳一腐蟲。
得喪世間能幾許，冥冥高處有飛鴻。
夏日三首·其一
作者：張耒
朝代：宋

長夏江村風日清，簷牙燕雀已生成。
蝶衣曬粉花枝午，蛛網添絲屋角晴。
落落疏簾邀月影，嘈嘈虛枕納溪聲。
久拚兩鬢如霜雪，直欲樵漁過此生。
夏日三首·其三
作者：張耒
朝代：宋

棗徑瓜畦經雨凉，白衫烏帽野人裝。
幽花避日房房斂，翠樹含風葉葉香。
養拙久拚藏姓氏，致身安事巧文章。
漢庭卿相皆豪俊，不遇何妨白髮郎。
夏日三首·其二
作者：張耒
朝代：宋

黄簾翠幕斷飛蠅，午影當軒睡未興。
枕穩海魚鎸紫石，扇凉山雪畫青繒。
廊陰日轉雕欄樹，坐冷風生玉碗冰。
滿案詩書塵蠹甚，故應疏懶過炎蒸。
夏日二首·其一
作者：張耒
朝代：宋

詩書老去信無功，偷得閒官許養慵。
山影當庭初轉日，水聲穿竹自來風。
晚催萱蕊昏還斂，日射榴房午更紅。
覽物賦詩成底事，蕭蕭雙鬢欲衰翁。
夏日二首·其二
作者：張耒
朝代：宋

重雲卷雨過山來，遍洒中田到曉迴。
錯落晴山移斗極，陰森暗峽宿風雷。
佳人夜夜齊紈恨，騷客年年鵯鵊哀。
欲見清秋近消息，月明白露濕蒼苔。
夏日十二首·其一
作者：張耒
朝代：宋

過雨芰荷亂，繁陰竹樹多。
雛聲知鳥哺，萍動見魚過。
細逕饒苔蘚，陰牆引薜蘿。
角巾從倒側，疏懶欲如何。
夏日十二首·其一〇
作者：張耒
朝代：宋

陶令拋官易，龐公去隠深。
由來浮世事，可見昔人心。
卜築閒多思，奔馳病不禁。
簷楹來燕雀，鸞鶴自山林。
夏日十二首·其一一
作者：張耒
朝代：宋

蛩怨青莎老，螢飛秋水深。
庭除延夜色，砧杵發秋心。
雄劍鳴初匣，寒衣補硬針。
老來詞賦懶，從使二毛侵。
夏日十二首·其一二
作者：張耒
朝代：宋

夜色川原合，秋聲草木催。
星辰隨地闊，河漢寫山來。
栖鶴凉先警，饑烏夕未回。
高樓對斜月，鳴笛正清哀。
夏日十二首·其七
作者：張耒
朝代：宋

謝守常搜句，陶潜亦效官。
傍溪分水細，過巘得天寬。
布種隨蔬隴，尋香到藥欄。
野裝兒稚笑，繩屨鹿衣冠。
夏日十二首·其三
作者：張耒
朝代：宋

山雨晴來暑，溪雲暗復興。
林塘陰不解，巾幘潤還蒸。
書帙慵披蠹，盤餐厭撲蠅。
老來疲薾甚，多病日侵陵。
夏日十二首·其九
作者：張耒
朝代：宋

種藥幽人事，還披本草經。
出山拋舊翠，過雨有新青。
術受壺中秘，方傳肘後靈。
不辭勤服餌，爲變髮星星。
夏日十二首·其二
作者：張耒
朝代：宋

蚓壤排晴圃，蝸涎印雨階。
花鬚嬌带粉，樹角老封苔。
問字病多忘，過鄰慵却回。
晚凉還盥櫛，對竹引清杯。
夏日十二首·其五
作者：張耒
朝代：宋

細逕依原僻，蓬蒿四五家。
山田來雉兔，溪雨熟桑麻。
竹籠晨收果，茅庵夜守瓜。
頗知農事樂，彼此問生涯。
夏日十二首·其八
作者：張耒
朝代：宋

久與山川約，那無風月情。
經營原闊略，疏放自平生。
山友招相見，鄉書向遠征。
殷勤語歸計，貧苦病難成。
夏日十二首·其六
作者：張耒
朝代：宋

養拙貧無事，深幽樂更真。
簷巢偷哺子，樹啄巧藏身。
竊果鶯知主，移居蟻過鄰。
老夫朝食美，薦俎有溪鱗。
夏日十二首·其四
作者：張耒
朝代：宋

朝雨來還密，村墟一望間。
遠聲惟野竹，潤色但青山。
書史供高卧，莓苔只閉關。
蕭蕭覺秋興，飄颯近衰顔。
夏日池上三首·其一
作者：張耒
朝代：宋

新蟬上樹空遺蛻，野雀哺雛爭小蟲。
粉沾衣袖竹枝雨，香滿水亭荷葉風。
夏日池上三首·其三
作者：張耒
朝代：宋

拒霜灼灼欲破紅，夜來雨落荒蘭叢。
空亭無人日色午，但聽桐葉驚秋風。
夏日池上三首·其二
作者：張耒
朝代：宋

落日鳴蟬夏木荒，芙蓉半落柳成行。
何人紈扇生新恨，亭館迎秋夜夜凉。
夏日雜感四首·其一
作者：張耒
朝代：宋

我前十日至，柳葉不蔽日。
我後十日來，芳條如紺室。
枝間有好鳥，鳴和若琴瑟。
渠渠哺其雛，啄我園中實。
梢梢筍成竹，濯濯草過尺。
心驚歲已半，念此日月疾。
朝來數葉墮，盛夏有萎色。
悲哉一陰生，長養從此極。
夏日雜感四首·其三
作者：張耒
朝代：宋

羣動入夜息，我歸亦安眠。
脫我身上衣，援枕體晏然。
朝日常營營，有生不可閒。
羲和戢其光，幸此須臾間。
人生一世中，大小無百年。
胡爲不自暇，長抱勤苦歎。
才者勇設施，誕者夸勢權。
彼有驅其心，欲休諒無緣。
我本與世疏，少慵老成頑。
何爲不引去，坎坷行所難。
夏日雜感四首·其二
作者：張耒
朝代：宋

士而懷其居，孔子亦云非。
賢臣事晉侯，夜載使逃齊。
酖毒比晏安，君子不可怡。
樂小必害大，安近遠之迷。
野芻養騏驥，當念和鑾馳。
一飽願即止，幾何非犬雞。
高賢意有在，汲汲不敢遲。
安能守槽櫪，長伴兒曹嬉。
夏日雜感四首·其四
作者：張耒
朝代：宋

娟娟簷前月，雖缺猶媚好。
團團理絲蟲，養身恃其巧。
無能老蝙蝠，乘夜出堂奧。
那能捕飛蚊，未解聒耳鬧。
悲歌草間蚓，辛苦自鳴噪。
爾生可以默，何所欲而躁。
鳴蛙訴其渴，謂若天可禱。
瘖蟬死不鳴，豈以訴無效。
悠悠羣動情，誰得辨醜好。
我歌豈徒然，亦用自警告。
夏日雜興四首·其一
作者：張耒
朝代：宋

隔牆泉下是東溪，細溜涓涓入我池。
一部笙簫寒竹響，百年風雨古槐姿。
果懸幽檻朱初熟，蔓度空牆翠欲垂。
野趣轉深身愈老，故應寂寞畏人知。
夏日雜興四首·其三
作者：張耒
朝代：宋

牆下溪流清且長，夾溪喬木雨蒼蒼。
裊風翠果擎枝重，照水圓荷舞葉凉。
蝸殻已枯黏粉壁，燕泥時落污書床。
南山野客閒相過，贈我能携藥滿筐。
夏日雜興四首·其二
作者：張耒
朝代：宋

無地從容解鬰陶，寄懷林野散塵勞。
含風槐柳參天合，足雨桑麻映露高。
五斗得官迷簿領，一廛何處斸蓬蒿。
致身富貴須年少，顧我衰遲已二毛。
夏日雜興四首·其四
作者：張耒
朝代：宋

蔬圃茅齋三畝餘，溪光山影動浮虛。
病妻老去惟尋藥，稚子年來解愛書。
中散無堪心放蕩，馮唐已老興蕭疏。
全真養素安吾分，敢謂軒裳不我如。
夏至
作者：張耒
朝代：宋

長養功已極，大運忽云遷。
人間漫未知，微陰生九原。
殺生忽更柄，寒暑將成年。
崔巍干雲樹，安得保芳鮮。
幾微物所忽，漸進理必然。
韙哉觀化子，默坐付忘言。
夜
作者：張耒
朝代：宋

斗柄闌珊風瑟瑟，銀河錯落露森森。
人聲靜後幽蟲急，月色好時清夜深。
夜
作者：張耒
朝代：宋

木落風高砧杵傷，孤城更漏入秋長。
寒生疏牖人無夢，月過中庭樹有霜。
報落梧桐猶隕葉，知時蟋蟀解親床。
年年多病渾無寐，靜對楞嚴一炷香。
夜來
作者：張耒
朝代：宋

夜來風雨掠餘春，晏起蕭條一病身。
三月長安泥浩浩，懶隨車馬作遊人。
夜初凉
作者：張耒
朝代：宋

庭木舞風雨，清秋來我堂。
衾裯偃宵寐，燈火照新凉。
昔我來清潁，庭花有晚芳。
坐看桐葉暗，已近菊枝黄。
歲月忽流駛，形骸變老蒼。
淹留應有命，通塞詎能量。
寂歷年華晚，優游永日長。
憂時非我事，黄卷有虞唐。
夜吟
作者：張耒
朝代：宋

簾捲凉侵戶，窗虛月過帷。
高桐清露濕，深柳夜蟬嘶。
斷績銀河轉，欹斜斗柄移。
風來高葉報，伏近候蟲知。
陶令尊無酒，潘生鬢有絲。
將何慰愁寂，倚杖獨題詩。
夜坐
作者：張耒
朝代：宋

半消爐火夜三更，欲滅青燈暗又明。
閉戶無人瞑目坐，此時一念悟浮生。
夜坐
作者：張耒
朝代：宋

庭戶無人秋月明，夜霜欲落氣先清。
梧桐直不甘衰謝，數葉迎風尚有聲。
夜坐
作者：張耒
朝代：宋

萬籟聲久寂，三更霜已寒。
老人袖手坐，一氣中自存。
自得此中趣，不與兒曹論。
但有老孟光，相對亦無言。
夜坐三首·其一
作者：張耒
朝代：宋

門庭草草是客，寢室泠泠似僧。
春寒猶須篝火，夜書頗復明燈。
夜坐三首·其三
作者：張耒
朝代：宋

微寒騷屑窗竹，淡月朦朧夜天。
路暗城頭傳警，漏稀更士高眠。
夜坐三首·其二
作者：張耒
朝代：宋

靈通寺前老圃，畦蔬想見如雲。
謀拙嗟予飄泊，歸來與爾知聞。
夜思
作者：張耒
朝代：宋

江邊鸕鷀鳴，栖我屋南樹。
夜深風霜寒，呼鳴自相語。
樹頭鴉翼動，樹杪雁行度。
朦朧見江山，一一翻飛去。
夜思
作者：張耒
朝代：宋

萬聲沉寂漏丁東，金井欄干上暗空。
半夜西風人未覺，秋聲先報草根蟲。
夜意
作者：張耒
朝代：宋

每見青桐落，常虞白髮侵。
傷心惟片月，不睡更清砧。
蟋蟀秋聲早，銀河夜色深。
崎嶇無限意，蕭索一長吟。
夜意
作者：張耒
朝代：宋

荒城轉五更，北斗向誰傾。
穴鬭時爭齧，林棲或自驚。
老來神慮淡，睡足骨毛輕。
石磬催僧粥，低窗枕畔鳴。
夜書
作者：張耒
朝代：宋

黯黯夜烟青，寥寥秋漢迥。
海月出天高，霜雲泊天靜。
鶴鳴知露寒，樹影當軒正。
幽客獨未眠，經窗夜聲磬。
夜泊
作者：張耒
朝代：宋

遠雁初歸楓葉乾，孤舟晚繫岸邊灘。
淮聲夜靜凌風壯，月色秋深照客寒。
疏拙功名甘闊略，飄零蹤跡但悲歎。
不關酒薄難成醉，自是年來少所歡。
夜泊泗上阻風雨
作者：張耒
朝代：宋

雨昏古岸斷人迹，天黑孤城閉水關。
燈火樽前初擁膝，風雲淮上欲移山。
避人魚鳥那足怪，吹浪蛟龍不自閒。
便使乘桴亦何事，滄波歲晚合知還。
夜讀賈長江詩效其體
作者：張耒
朝代：宋

五字一篇詩，人傳賈島詞。
清秋千古在，幽淡幾人知。
霜夜燈前讀，林間靜處思。
恍然如見面，更對七朱絲。
夜間風雨有感
作者：張耒
朝代：宋

留滯招提未是歸，卧聞秋雨響疏籬。
何當粗息飄萍恨，却誦僧窗聽雨詩。
夜霜
作者：張耒
朝代：宋

夜霜偏警軍城角，晚日如催林寺鐘。
蹭蹬此身甘已老，推遷世事本無窮。
邯鄲夢裏忘將寤，蠻觸軍中尚戰雄。
我有一言開達者，到頭可倚是天公。
夢中作
作者：張耒
朝代：宋

去路迎朝日，齊安客馬西。
山行逢曉雨，客褲濺寒泥。
歷險輿何健，衝風酒自携。
回頭思舊止，陳迹已凄凄。
夢周楚望
作者：張耒
朝代：宋

春風吹夢到淮南，一夕從容盡笑談。
睡覺始知經歲別，洛陽新柳已毿毿。
夢游陳州柳河覺而作
作者：張耒
朝代：宋

虎豹九關未敢望，里門舊游如可尋。
夢到城西古壕水，倚天高柳萬黄金。
叢祠之南我舊圃，蔬甲若若春泥深。
睡覺啼禽自相問，經年他鄉何滯淫。
夢至一園池藕花盛開水鳥飛鳴爲作二小詩記之·其一
作者：張耒
朝代：宋

偶來乘興不須疑，一頃秋香欲發時。
老子婆娑真爲爾，百回相見愧鸕鷀。
夢至一園池藕花盛開水鳥飛鳴爲作二小詩記之·其二
作者：張耒
朝代：宋

平池秋水雨來深，無數紅妝出岸陰。
翠幕深藏知有意，白鷗相見本無心。
夢靈壽寺
作者：張耒
朝代：宋

客居有似鴻遵渚，鴻渚相看豈有情。
何事春來頻見夢，老僧談笑起相迎。
大暑戲贈希古
作者：張耒
朝代：宋

去年揮汗對淮流，寒暑那知復一周。
土潤何妨兼伏暑，火流行看放清秋。
鬢鬚總白難相笑，觀廟俱閒好並遊。
只怕樽前誇酒量，一揮百盞不言休。
大榆
作者：張耒
朝代：宋

高榆百餘年，其大數十圍。
修柯遏雲日，老枿干虹霓。
嗟爾擁腫材，大匠已見遺。
何人失翦伐，養此頑鈍姿。
夏葉穴蟲蟻，繁柯蔽凉颸。
寒憑烈風怒，號白陵冬曦。
鸞鳳不女巢，所藏鴉與鴟。
吾寧愛彈射，念爾不適宜。
蟠據起牆屋，斧斤諒難施。
去惡不慎微，既成安可追。
大雨十日不止五月十八日晚始霽
作者：張耒
朝代：宋

昊穹忽悔禍，淫雨霽今夕。
峰嶺舒紫翠，雲天麗金碧。
深蛙鳴遠汪，凉葉墜餘滴。
漏屋百不憂，宵眠始安席。
大雪中李提舉惠玻璃泉兩榼二首·其一
作者：張耒
朝代：宋

南山春雪凍雲凝，暗火青燈急霰聲。
栗烈殘年新慶雪，玻璃美酒舊知名。
饑腸未慣猶空吼，凍臉何知輒妄赬。
隠忍且須留一榼，晴明待作探梅行。
大雪中李提舉惠玻璃泉兩榼二首·其二
作者：張耒
朝代：宋

峰高凍雪埋蒼玉，河靜黄沙咽濁流。
嗟我殘年爲遠客，煩君雙榼散羈愁。
屠蘇禦歲將傳盞，綵勝宜春欲插頭。
痛飲須知謀日富，無田何用慶來麰。
大雪歌
作者：張耒
朝代：宋

老農占田得吉卜，一夜北風雪漫屋。
屋壓欲折君勿悲，隴頭新麥一尺泥。
泥深麥牢風莫吹，明年作餠大如箕。
野人食飽官事少，莫畏瑟縮寒侵肌。
高堂晨興何所爲，門無馬跡人更稀。
珠樓玉閣互飛動，坐見貧屋生光輝。
無功及物慚受祿，豐穰幸頼天與之。
棄糧遺粒待雞犬，吾羹何得長烹藜。
大雪苦寒五更無睡枕上成兩篇·其一
作者：張耒
朝代：宋

大雪人跡絕，衡門閉不知。
寒城悲角迥，幽谷曉雞遲。
歲月去如失，窮通默自知。
但知飽寢飯，天道兩無私。
大雪苦寒五更無睡枕上成兩篇·其二
作者：張耒
朝代：宋

雪氣著我屋，雞膚畏薄衾。
春寒竹窗睡，曉夢故鄉心。
多病妨豪飲，無私稱苦吟。
小爐熾新炭，卯酒再三斟。
大風與楊念三飲次作此
作者：張耒
朝代：宋

北風黄雲卷飛沙，吹暗長安百萬家。
溫爐對酒慎勿出，且看酒面生浮花。
我爲吟詩說雲夢，荆江洞庭方洶湧。
吟成飲君三百盃，莫學雪中馿酸哀。
天慶觀三色檜
作者：張耒
朝代：宋

聚處歲寒物，生爲千歲身。
柯條雖自異，臭味本相親。
商季諸公子，茅家賢弟昆。
分驅衆彭惡，各共一清真。
竽籟風中合，鱗鰭雨後伸。
高枝如借便，輕舉豈無人。
天窗
作者：張耒
朝代：宋

鑿屋分將一尺明，坐令隔幌見簾屏。
任從世界傾盆雨，只要蕭蕭數點聲。
天運
作者：張耒
朝代：宋

天運不暫止，何啻過隙駒。
向來簷前日，忽已牆東隅。
樂者苦其疾，憂者怨其舒。
由來盛與衰，變滅皆須臾。
天馬歌
作者：張耒
朝代：宋

風霆冥冥日月蔽，帝遣真龍下人世。
降精神馬育天駒，足躡奔風動千里。
蕭條寄産大宛城，我非爾乘徒爾生。
小羌雜種漫羈絏，櫪上秋風時一鳴。
萬里名聞漢天子，內府鑄金求騄駬。
將軍受詔玉關開，靈旂西指宛王死。
天馬出城天駟驚，塞沙颯颯邊風生。
執驅校尉再拜馭，護羌使者清途迎。
騏驎殿下瞻天表，天質龍姿自相照。
翠蕤黄屋兩邐迤，玉鐙金鞍相炫耀。
東游封祀被和鑾，甲子北來巡朔邊。
展才自覺逢時樂，致遠不知行路難。
物生從類如有神，地無遠近終相親。
君不見莘野磻溪耕釣叟，一朝吐氣佐明君。
太寧庭柏
作者：張耒
朝代：宋

微風起清籟，烈日交翠陰。
蔭茲金仙居，樓殿鬰沈沈。
永日燕雀下，有時鐘梵音。
誰能悟斯道，來此契無心。
太府李萃卿挽詞
作者：張耒
朝代：宋

妙譽馳場屋，家風在搢紳。
使華推厚德，卿月上通津。
齒德時方重，山丘迹已陳。
長年先友淚，懷感獨沾巾。
太皇太后挽詞
作者：張耒
朝代：宋

共政艱難際，臨朝保佑初。
經綸付耆老，利澤到樵漁。
禮盛謙常抑，功成委不居。
聖君深致孝，盡守典刑餘。
太皇太后挽詞
作者：張耒
朝代：宋

坐安民物由修己，默合神明爲至公。
他日已占懷月夢，後來方信補天功。
四時化育坤無事，六合清明日正中。
九載憂勤已陳迹，空留雙闕對青嵩。
失性
作者：張耒
朝代：宋

失性摧頹君子鶴，忘羞跳擲沐猴冠。
須知六合梟鸞雜，供與閒人靜處看。
失調名
作者：張耒
朝代：宋

水團冰浸砂糖裹。有透明角黍松兒和。
失調名
作者：張耒
朝代：宋

菖蒲酒滿勸人人，願年年歡醉。偎倚。把合歡彩索，殷勤寄與。
奉先寺
作者：張耒
朝代：宋

定知生不出長門，禾黍蕭蕭寺後村。
松柏城南萬丘冢，傷心最說內人園。
奉先寺
作者：張耒
朝代：宋

荒凉城南奉先寺，後宮美人棺葬此。
角樓相望高起墳，草間栢下多石人。
秩卑焚骨不作塚，青石浮屠當丘壠。
家家墳上作享亭，朱門相向無人聲。
樹頭土梟作人語，月黑風悲鬼摇樹。
宮中養女作子孫，年年犢車來作主。
廢后陵園官道側，家破無人掃陵域。
官家歲給半千錢，街頭買餠作寒食。
奉安神考御容入景靈宮小臣獲睹有感二首·其一
作者：張耒
朝代：宋

靈風依傘繡輿深，仗外猶疑警蹕音。
不似尋常遊幸日，樓前鼓吹却沾襟。
奉安神考御容入景靈宮小臣獲睹有感二首·其二
作者：張耒
朝代：宋

渭上衣冠故老哀，西陵石逕已莓苔。
從今仗下新歌舞，長及年年獻酎來。
奉符縣北二十里林家莊馬鋪壁間有草書數行半毀矣問其人云熙寧中錢提刑所書予考其時蓋翰林四丈穆父也錢公謫秋浦而卒其子已免喪矣覽之不覺失涕因留一絕
作者：張耒
朝代：宋

龍蛇半滅亭間字，泉壤長埋地下身。
從此世間無玉樹，故人三嘆淚沾襟。
奉議楊君予姊丈也廉靜樂道不交世俗造道微妙自得不耀未六十而終予實銘其墓其子克一又纂其遺文求書卷末懷想平昔不知涕之橫集也
作者：張耒
朝代：宋

楊君冢木已蕭蕭，筆墨遺文久寂寥。
墮淚交親悲宿草，長饑奴僕守空瓢。
平生好事誰能繼，後世高名骨已消。
欲酌一杯澆墓隧，遺魂楚些倘能招。
女几山
作者：張耒
朝代：宋

不復當年端正樓，多情猶問故宮遊。
山川不改繁華盡，須信人生一世浮。
女几祠下
作者：張耒
朝代：宋

山邊白雲閒不掃，山下松花龍甲老。
東風古栢吹暖香，廟前土馬荒春草。
朝霞爲裳水爲珮，守廟千年老龍在。
淸風掃堂神暮還，山頭月出溪潺潺。
女几祠下
作者：張耒
朝代：宋

山邊白雲閒不掃，廟前土馬荒春草。
山下松花龍甲光，東風古柏吹煖香。
朝霞爲裳水爲佩，守廟千年老龍在。
清風掃堂神暮還，山頭月出溪潺潺。
子權朝散久在蕪湖寄郡酒四壺副以小詩
作者：張耒
朝代：宋

寒流不相待，舟楫定何如。
歲事日已宴，客行誰與娛。
淮魚將入饌，江酒且傾壺。
我似離群雁，汀洲片影無。
孔光
作者：張耒
朝代：宋

鄉原世盡謂醇儒，漢室傾危孰與扶。
試問不言溫室木，何如休望董賢車。
孝感縣
作者：張耒
朝代：宋

蕭索江干縣，林端見客檣。
山川錯吳楚，人物混荆楊。
風略寒蘆陣，雲迷夕鳥行。
故鄉同見月，誰記白頭郎。
孫彥古畫風雨山水歌
作者：張耒
朝代：宋

山深巖高石壁青，白日忽變天晦冥。
黑風驅雲走不停，驚電疾雨來如傾。
山前雨點大如手，山下水湧危槎橫。
崩崖古樹老有靈，吼怒直與風雲爭。
枝披葉偃鬭不怯，萬竅却欲藏雷霆。
鞭馿疾驅者誰子，石路嶮澀馿凌兢。
目迷心懾愈不及，來憩樹下如寒蠅。
蒼茫直與鬼神接，恍惚不保龍蛇驚。
平居此樂忽入眼，孫家古圖纔可辨。
奈何一幅一尺餘，欲奪天地之奇變。
我心愛之良有以，昔苦山行親遇此。
一生兩足不下堂，輸爾朱家貴公子。
孫志康許爲南釀前日已聞糴米欣然作詩以問之
作者：張耒
朝代：宋

平生一尊酒，風月不可無。
謫官將十年，一醉未易圖。
市豈無旗亭，官亦有酒壚。
薄乃捩齒酸，一滴不可沽。
英英孫夫子，臭味真吾徒。
自云得異糵，乃出粳稻腴。
歲久精粹出，去者乃其粗。
醖釀纔浹日，芳甘已盈壺。
傖人喻其力，若火經茅蘆。
此語真野陋，殆出負販夫。
前日聞吉語，糴米已在途。
每恨乏陳糯，價直如買珠。
憐君久客囊，傾倒無復餘。
假器走僕僮，供我一笑娛。
欲爲漉巾潜，請學滌器如。
作詩以訊之，何日陳尊盂。
宋景平命賦隔窗花影
作者：張耒
朝代：宋

午睡簾櫳春日長，半消金鴨水沉香。
隔窗花影時來去，疑有東鄰覘宋郎。
宋玉
作者：張耒
朝代：宋

雲雨朝朝峽裏興，可能無復夢中情。
巫娥若問誰爲賦，敢乞君王道宋生。
官舍歲暮感懷書事五首·其一
作者：張耒
朝代：宋

衙鼓鼕鼕送夕陽，經時無客上高堂。
淵明柳老秋多雨，子敬氈寒夜有霜。
山樹葉稀晴摘果，齋爐灰煖曉焚香。
經綸自有英雄在，閒散須教屬漫郎。
官舍歲暮感懷書事五首·其三
作者：張耒
朝代：宋

霜菊娟娟尚有花，蕭條廳樹暮啼鴉。
萬竿修竹開侯府，十里青山隠相家。
麋鹿並遊諳野性，詩書相對是生涯。
冷官自有貧中樂，敢向朱門肉食誇。
官舍歲暮感懷書事五首·其二
作者：張耒
朝代：宋

修竹高槐交映門，公居瀟灑近山雲。
醉眠多似陶彭澤，官况貧於鄭廣文。
秋菊擣塵供曉餌，寒松收子和香焚。
經年門巷無車馬，只有清風伴此君。
官舍歲暮感懷書事五首·其五
作者：張耒
朝代：宋

筆床茶竈素圍屏，瀟洒幽齋燈火明。
木落風霜初十月，坐寒星斗欲三更。
消磨永夜書盈案，分付閒愁酒滿觥。
干世愈疏身漸老，官閒何苦厭山城。
官舍歲暮感懷書事五首·其四
作者：張耒
朝代：宋

北風吹雁去翩翩，流滯周南又一年。
田爲歲荒陶令秫，酒無人乞廣文錢。
香籠鉢水清晨咒，坐暖蒲團後夜禪。
更謝晴明好山色，數峰殘雪在簷前。
官閒
作者：張耒
朝代：宋

官閒吏歸早，歲晏寒欲盛。
槐稀庭日多，鳥下人語靜。
幽花破寒色，過雁驚秋聽。
酒賤莫厭沽，北風行欲勁。
宛丘道中
作者：張耒
朝代：宋

日斜沙路馬翩翩，故欲迎凉不著鞭。
誰解多情似新月，伴人歸去照人眠。
客過
作者：張耒
朝代：宋

歲窮北風卷平楚，張子畏寒深閉戶。
叩門過我者爲誰，束带出見亦良苦。
俯眉謂客子勿瞋，我心善煩勿多語。
天寒酒賤曷不飲，安用造謁勤如許。
宣城至日謁天慶觀行香呈郡僚
作者：張耒
朝代：宋

溪山慘殘歲，况乃值深冬。
清晨率其屬，肆禮凝琳宮。
漠漠冒原露，凄凄隔水風。
南方異氣候，霜葉未全紅。
忽憶簪史筆，早趨闢蒼龍。
拜舞東閣上，佳氣鬰葱葱。
談笑出右掖，交游盡英雄。
老大心已矣，依然魂夢中。
宦遊
作者：張耒
朝代：宋

宦遊吾漫爾，未慕致身早。
秋來憶山苦，遙夜夢顛倒。
鳴蟲待誰聽，落葉煩我掃。
誰得省勞人，吾生常草草。
宮人斜
作者：張耒
朝代：宋

青蛾皓齒作埃塵，玉匣珠衾地下身。
一曲壞牆門不鎖，林花開落墓前春。
宮詞效王建五首·其一
作者：張耒
朝代：宋

夜來霜重著欄干，玉殿無塵玉甃寒。
日日君王罷朝早，禁廷無事一冬閒。
宮詞效王建五首·其三
作者：張耒
朝代：宋

昨夜新霜滿玉階，初冬處處火爐開。
中官逐院傳宣賜，南國諸侯進橘來。
宮詞效王建五首·其二
作者：張耒
朝代：宋

簾外微明燭下妝，殿門放鑰待君王。
玉階地冷羅鞋薄，衆裏偷身倚御床。
宮詞效王建五首·其五
作者：張耒
朝代：宋

蓮燭千枝夜宴遲，君王索筆寫新詩。
宮人和得爭先進，偏愛宋家兄弟詞。
宮詞效王建五首·其四
作者：張耒
朝代：宋

玉墀夜色晝昏昏，催放朝班散侍臣。
隨駕上樓同看雪，萬重宮殿一時新。
宿南山普濟院
作者：張耒
朝代：宋

閃閃青燈照薄帷，幽人不寐自吟詩。
僧來邀我更深坐，待聽山風到樹枝。
宿合溜驛
作者：張耒
朝代：宋

空庭野雀噪，客至休我駒。
盡日衝塵沙，解裘振裳裾。
熒熒青燈光，夜永寒堂虛。
破窗見星斗，明月照廣除。
搆火旋烹煎，妻兒具盤盂。
强飯一爲飽，困眠體微舒。
嗟我山野姿，懶拙與世疏。
如何强所難，妄躡仕進途。
已習未易舍，欲行倦馳驅。
悲哉不早計，既晚空嗟吁。
宿咸平驛
作者：張耒
朝代：宋

蕭蕭暗葉鳴秋雨，淅淅窗風戰客燈。
世味飽諳心已老，不煩潘鬢强侵陵。
宿峻極下院
作者：張耒
朝代：宋

天寒蒼山高，野寺在山麓。
長林繫我馬，古屋留客宿。
空巖陰風豪，達旦號古木。
夢爲神仙遊，境界脫塵俗。
平明出戶望，曉日在巖腹。
冰霜刮昏霾，萬丈攢翠玉。
山行日已久，常苦見未足。
猶同賢者處，愈久愈可欲。
傳聞峻極嶺，千里如在目。
愧爾巖上僧，窮年玩幽獨。
宿州
作者：張耒
朝代：宋

野雲不作雪，仲冬氣猶蒸。
岸雨濕枯柳，北風生浪聲。
昨日飲我者，主人出金觥。
酒薄亦足醉，青蛾慣逢迎。
紛紛舟車地，主吏困怨憎。
樽罍備人事，起論愛客誠。
世途聊復爾，物態惡分明。
十年五往返，撫事感飄零。
宿州道中
作者：張耒
朝代：宋

眼明初見淮南樹，十客相逢九吳語。
旅程已付夜帆風，客睡不妨船背雨。
黄柑紫蟹見江海，紅稻白魚飽兒女。
殷勤買酒謝船師，千里勞君聊轉櫓。
宿慈氏院
作者：張耒
朝代：宋

樓上鳴鐘報五更，朦朧深殿佛燈明。
更無幽夢隨寒枕，聽徹風松到曉聲。
宿故濟陽城
作者：張耒
朝代：宋

夜色蕭條寺，天寒老病身。
空村惟有雪，遠道更無人。
不寐依爐暖，多愁頼酒醇。
遙思雙鳳闕，雨露已先春。
宿文殊院呈孫子和二絕·其一
作者：張耒
朝代：宋

天河初沒空明星，四聽雞號人欲興。
高林有露乍蹄馬，佛屋無人到曉燈。
宿文殊院呈孫子和二絕·其二
作者：張耒
朝代：宋

朱樓簾捲見天涯，倦客倚欄何所思。
新月無情明復落，清簫有恨歇還吹。
宿東魯父居二首·其一
作者：張耒
朝代：宋

夕陽低欲盡，春淺色蕭蕭。
暝色催歸牧，炊烟向晚樵。
疏星臨水際，遠火隔村橋。
黯黯柴門夜，栖鴉對寂寥。
宿東魯父居二首·其二
作者：張耒
朝代：宋

郡國何時極，羈愁觸處生。
望隨天不盡，春共野兼平。
烟樹淮南闊，漁鹽楚俗輕。
飄零五年別，歎息鬢毛更。
宿柳子觀音寺
作者：張耒
朝代：宋

黄塵滿道客衣穿，古寺荒凉暫息肩。
倦體收來便穩榻，汗顔濯去快寒泉。
野僧治飯挑蔬至，童子携茶對客煎。
夜久月高風鐸響，木魚呼覺五更眠。
宿樊溪
作者：張耒
朝代：宋

黄州望樊山，秀色如可攬。
扁舟橫江來，山脚繫吾纜。
大川失洶涌，淺水澄可鑒。
北風吹疏雨，夜枕舟屢撼。
齊安不可望，滅沒孤城暗。
奔流略溪口，龍蜃屢窺瞰。
平生千金質，戒懼敢忘暫。
茲遊定何名，耿耿有餘念。
宿泗州戒壇院
作者：張耒
朝代：宋

樓上鳴鐘門夜扃，風簷送雨入疏櫺。
老僧坐睡依深壁，童子持經守暗燈。
千里塵埃長旅泊，五年憂患困侵凌。
誰知避世天然子，一見禪翁便服膺。
宿潘君草堂聞蛙聲二首·其一
作者：張耒
朝代：宋

跳踉鼓怒任爭雄，何事鳴呼聒睡翁。
不用洒灰煩魯老，正須兩股付吳儂。
宿潘君草堂聞蛙聲二首·其二
作者：張耒
朝代：宋

孤村足雨菰蒲合，只有羣蛙噪滿陂。
我亦閒來無鼓吹，不煩通夕短長吹。
宿盧村逆旅
作者：張耒
朝代：宋

夜宿村南貧主人，入門桃李已殘春。
無人折贈門前柳，佇立東風獨愴神。
宿第四鋪
作者：張耒
朝代：宋

繫纜寒沙傷客情，秋雲不動夜陰生。
蕭蕭兩岸黄榆葉，解報三更雨到聲。
宿虹縣驛
作者：張耒
朝代：宋

長隄隘舟車，上下無暫歇。
煎熬古驛門，聒聒爭瑣屑。
東南淮浙富，輸餽日填咽。
楚風習喧卑，吳舌動嘲哳。
平生耽靜意，投鬧劇含噦。
况茲道路勤，强食慰饑渴。
年來嵩洛興，久與泉石結。
終當卜吾廬，雲山對華髮。
宿譙東逆旅夜聞歌白公琵琶行
作者：張耒
朝代：宋

元和才子悲流落，一聽琵琶謂天樂。
青衫裛淚作長歌，誰取篇章和宮角。
譙東夜久行人稀，卧聞此歌歌者誰。
歌侶舊時人不見，舉頭欲聽淚雙垂。
畫堂青瑣春無事，幾聽此歌還幾醉。
東風桃李作黄埃，寶篋塵昏譜閒字。
一聲一聽一情傷，未老應知幾斷腸。
展轉曲終燈燼落，荒城寒月夜飛霜。
宿銅陵
作者：張耒
朝代：宋

山色日已遠，問人歸路長。
碧天凉夜闊，秋物雨餘荒。
人靜路傍寺，鳥啼林下房。
銅陵竟何就，空死漢吳王。
宿銅陵寺題壁
作者：張耒
朝代：宋

僧房秋夜月明天，下馬擁裘人悄然。
老僧何事亦晨起，清磬一聲驚客眠。
宿錢睦甫南齋
作者：張耒
朝代：宋

瀟洒南軒與病宜，庳床長簟碧紗幃。
三更月上夢初覺，竹影滿窗風入衣。
宿馬莊寺
作者：張耒
朝代：宋

衝泥我馬僵欲仆，空村落日不逢人。
開門野寺凈如掃，迎客老僧閒更真。
佛案青黄園果細，齋厨汲洗野蔬頻。
年來到處無餘念，靜對同龕金色身。
宿鳳翅山懸泉寺
作者：張耒
朝代：宋

秋山晚景凉，幽路轉石壁。
稍知步武峻，漸與鷄犬隔。
層崖恃我西，懸瀑垂百尺。
崩騰擣重泓，晝夜碎珪璧。
天寒行已深，嶺轉客暫息。
最愛下山泉，潺潺馬蹄側。
重門敞幽寺，臺殿互開闢。
野僧三四人，披衣出迎客。
陰陰修竹靜，下有神龍宅。
泓澄一畝泉，黯黯萬古色。
翛然改瞻視，異物如不隔。
蕭蕭毛髮疏，佇立動神魄。
雲低秋天陰，木落山日夕。
房寒燈火青，夜久人語寂。
通宵淡無夢，起望曉天白。
山川接周韓，清洛去不極。
我無軒冕意，野性自夙昔。
塵埃阻幽好，奔走愧謀食。
偷閑到丘壑，便欲老泉石。
君有在籠鶴，豈願潜六翮。
將歸且復止，既去緩吾策。
寄語山中人，行當蠟雙屐。
宿龜山寺下贈旻師
作者：張耒
朝代：宋

淮流赴海何時窮，我生飄泊西復東。
山中老僧舊相識，驚我非復當時容。
三年歷遍百憂患，遷就汲汲如飛鴻。
人生易老古所歎，如我安得顔長紅。
塵埃漫滅舊題壁，枝葉已拱當時松。
我方奔走師已老，更念別此何時逢。
眼看故舊懷抱好，宴坐不覺聽山鐘。
長淮月高人語絕，惟有塔鈴鳴夜風。
寂寂
作者：張耒
朝代：宋

寂寂秋日暮，輝輝簷影斜。
鳴蟲隠衰蔓，晚蝶守餘花。
雨急荷翻葉，牆崩竹引芽。
不才非吏隠，雞黍學山家。
寄中山鶴
作者：張耒
朝代：宋

矯矯雲外物，本非世所馴。
懷安敗爾性，乃與人相親。
嘎然而長鳴，已愧鴻在雲。
馬羈當受鞭，泉汲寧辭渾。
豈無山中友，初不離鷄羣。
雖無月支料，亦飽松間身。
嗟我少學古，有道羞賤貧。
徑出不自愛，蹉跎曳朝紳。
一爲折腰趨，永愧植杖耘。
時時猶高談，自喜未緇磷。
寄語中山鶴，吾與汝知津。
寄余五十五
作者：張耒
朝代：宋

憶昨戊午寄東都，人事紛紛相見疏。
補官洛陽我西走，君理舟楫歸江湖。
往來相失頃刻爾，坐使一別三年餘。
他鄉滿眼非故舊，南北耿耿無音書。
福昌古邦廢已久，莽莽榛棘藏麕鼯。
空宮蕭條唐舊路，古堞斷續韓遺墟。
商頑餘民俗未泯，習尚凶獷羞爲儒。
高堂塵埃坐無客，雖復强接非歡愉。
嗟君尚復記憶我，兩得書札何勤劬。
最後新詩意不淺，知君過我山陽居。
人間翩翩輕薄子，交友暫爾久則渝。
歡欣憂患心不易，我視一世無君如。
念昔登科各年少，君中第一名傳呼。
春風朝遊踏廣陌，夜雨縱飲傾金壺。
當時意氣今在否，十年我困官庭趨。
君宜騰達上寥廓，何乃失足遭崎嶇。
人生難必但如此，付委造物隨所驅。
得之幾何失未損，七尺可貴惟吾軀。
洛川春風來已久，桃李次第爭芬敷。
登臨想君不可見，夢逐流水遊東吳。
東吳舊遊我所樂，飲有美酒烹有魚。
何當相逢兩披豁，擺落萬累無嗟吁。
寄劉伯聲
作者：張耒
朝代：宋

別君幾何時，人事浩千萬。
身如張射侯，憂愁劇强箭。
崎嶇走窮縣，艱苦君未見。
未知菽水豐，已感霜露變。
羈孤寄窮海，親友誰弔唁。
析圖補冬裘，乞米煮朝飯。
無聊猶自思，援溺固誰願。
人生不終否，此語非我分。
英雄伏泥塗，暫晦久必現。
如予百不能，理自合貧賤。
豈當議隠顯，而有不遇歎。
但思竄山林，遠脫人世患。
有田足耕耘，有水足罩汕。
蕭然便終老，到死百不問。
平生泥佛祖，久已師壁觀。
况將無生禪，下視有爲幻。
吾子出羣材，千牛有餘刃。
行當脫塵埃，鳴佩侍清燕。
高卑各有得，願勿譏尺鷃。
不有行道人，誰當佐堯舜。
時哉勿自滯，功業在力勸。
握手不可期，此計吾行辨。
寄參寥
作者：張耒
朝代：宋

春風入楚鄉，與子別經歲。
有客過我門，携君尺書至。
昔我出京師，倉皇省家事。
遂令千里別，不一執君袂。
又聞子亦行，杖履若飄駛。
雖成相思詩，欲寫不可寄。
飄飄山水夢，時與飛錫值。
乃能以書來，知子猶我記。
浮雲隨高風，聚散未可計。
遲君冰雪詩，濯我塵埃思。
寄子由二首·其一
作者：張耒
朝代：宋

萬里歸來真得仙，七年瞻望漫悁悁。
安閒舊得還丹訣，著論新成古史編。
應接强顔聊復爾，是非袖手獨超然。
門人白首侯芭在，眷戀微官愧昔賢。
寄子由二首·其二
作者：張耒
朝代：宋

丈席他年聞至言，艱難不敢墜周旋。
文詞老去真何益，道妙平生薄有緣。
人事眼前惟欲睡，丹經肘後更難傳。
清秋一室林泉好，灑掃思爲杖屨先。
寄子由先生
作者：張耒
朝代：宋

先生四十猶不遇，獨坐南都誰與語。
青衫弟子天下窮，饑走京城困羈旅。
高門得飯暫見肉，敝筐無實惟巢鼠。
樓頭酒貴不敢沽，三百青銅輸杜甫。
强顔講學昧時宜，漫自吟詩愁肺腑。
平生不解謁貴人，况乃令嚴門者拒。
此生自料應常爾，但願流年醉中度。
又思人世樂乃已，此外紛紛何足數。
豫期歸日在凉秋，想見西風蕩煩暑。
區區懷抱冀披豁，一尊願駐東歸櫓。
寄子瞻舍人二首·其一
作者：張耒
朝代：宋

皎皎連城璧，實惟天地珍。
足傷曾不售，寶氣終氤氳。
山川媚餘秀，星斗攬奇氛。
終然不可掩，三浴祓埃塵。
天王齋戒受，嚴庭具九賓。
貯之黄金臺，籍以九龍茵。
事稱忘禮厚，人誰駭其新。
車輪走四方，爭睹快一陳。
無瑕故易傷，斂輝志乃神。
寄子瞻舍人二首·其二
作者：張耒
朝代：宋

紛紛名利場，向背不知醜。
翟公書其門，客態自如舊。
勢去競詆沮，有餘丐升斗。
高賢少畦畛，小子多狀候。
退之呼字生，房相肆琴叟。
事奇出意表，欲辯不及口。
神明勞忠孝，福祿日方厚。
防微無早計，求福常恐後。
寄文剛求蟹
作者：張耒
朝代：宋

遙知漣水蟹，九月已經霜。
筐實黄金重，螯肥白玉香。
塵埃離故國，詩酒寄他鄉。
苦乏西來使，何緣至洛陽。
寄晁應之二首·其一
作者：張耒
朝代：宋

强讀詩書歎白頭，一官飄泊寄東周。
匏瓜有繫身難去，人足無音境更幽。
晚接賢豪寬病思，老將文字寫離憂。
相思一夕親談笑，夢斷雲山相對愁。
寄晁應之二首·其二
作者：張耒
朝代：宋

瑜珥瑶環豁眼明，碧梧翠竹照人清。
同車汲黯今難忮，挾彈潘郎舊有名。
自是風流襲家世，行看談笑取公卿。
塵埃落魄誰如我，一事無成白髮生。
寄曼叔求酒
作者：張耒
朝代：宋

青衫畿丞頑不羞，三十持板拜督郵。
歸來無物與消愁，典衣沽酒寒無裘。
囊空酒貴不可得，縮手愁坐凝雙眸。
秋風破屋冷颼颼，夜長不眠吟掉頭。
豈無鄰家酒可偷，簡書縛汝如窮囚。
淮陽冬醪滑勝油，唇焦不飲已經秋。
汲公直聲聞九州，小子昔也從公遊。
憫憐憔悴賜顔色，時丐餘酌濡其喉。
軍厨嵯峨糟作丘，萬甕沸響玉蟻浮。
轍魚所願斗水遊，不敢多取煩陽侯。
玉瓶未至涎已流，想見瀲灧浮金甌。
歌成緘書還自咻，一醉猶須越境謀。
寄李不危
作者：張耒
朝代：宋

憶昨東風吹馬蹄，瓦關分袂涕交揮。
淮陽風物應如舊，獨在柯山送雁歸。
寄李端叔二首·其一
作者：張耒
朝代：宋

束髮聞至道，榮辱久齊觀。
中年嬰世故，已復傲憂患。
閒居雖荒寂，几杖頗清晏。
悠悠閒晷景，草草貧寢飯。
狂言無爲發，濁酒醉自勸。
與君通家舊，邇者頗屢見。
相望豈示遠，數舍隔異縣。
吾人師佛祖，妙旨得忍粲。
斂藏避世俗，未免逢侮訕。
坐令鬢垂雪，猶把從事版。
尺書每見警，妙語珠在貫。
復君進明德，同遂丘壑願。
寄李端叔二首·其二
作者：張耒
朝代：宋

陳墟自古皇，疆野實楚縣。
沃野接神畿，荒溝漕淮甸。
民風靜而陋，原隰平以遠。
我來逢艱歲，禾黍秋色淺。
荒居困蛩蚓，風雨老藜莧。
閉門謝車馬，隠几親筆硯。
馬跡巷泥深，庖烟簷日宴。
深居窺老易，妙理殊自玩。
困亨方寸足，夸安勞遠願。
乖離感歲月，老色各滿面。
友道古所敦，尺書莫辭倦。
寄楊克一
作者：張耒
朝代：宋

吾甥頗似魏家舒，新罷推囚却著書。
顧我獨傾陶令酒，思君同鱠季鷹鱸。
荒凉雲物秋將老，寂寞山城誰與娛。
倏忽風光行老矣，躊躇不去欲何如。
寄楊應之
作者：張耒
朝代：宋

應之蹉跎三十九，猶著青衫困塵垢。
高才逸氣老益奇，我每事之安敢友。
逢時則駕子何患，有才未用誰之醜。
暴得從來失常速，徐驅未用鞭其後。
掃除萬事付之命，收拾至樂歸之酒。
聞公頗以飲自名，我亦抗衡能至斗。
京師常恨酒不足，貧旅僅得餬其口。
乃知一飲尚間關，功垂萬古知難偶。
百年痛飲乃良圖，安用金朱裹枯朽。
我生自斷計已决，君亦我徒能爾否。
揚眉鼠子事輕肥，眨眼小兒夸謹厚。
須防仰嚇忌鵷雛，更慮致魘逢芻狗。
獨醒不若餔其糟，羣犬猶須避而走。
遭刑每笑嵇叔夜，得計須師彭澤叟。
我官古邑洛之陽，間有山川亦奇秀。
行當釀秫從子遊，更以新詩相獻侑。
寄榮子雍
作者：張耒
朝代：宋

蒼茫臘雪欲成泥，又見東風上柳枝。
萬事過前渾是夢，百年投老只添悲。
功名末路收常晚，節物驚心空自知。
千里故人猶念我，書來辛苦話相思。
寄榮子雍三首·其一
作者：張耒
朝代：宋

東風三月洛陽城，傾蓋相逢氣倍增。
看盡園花方信馬，飲斜樓月更挑燈。
年光飄忽雙馳轂，心事蕭條一老僧。
酒病年來慵把筆，新文寄我苦憑陵。
寄榮子雍三首·其三
作者：張耒
朝代：宋

家家新酒滴新醅，殘歲崢嶸春欲回。
霜野寂無新到雁，雪林寒有欲開梅。
關河路永雙橫轍，天地身閒一舉杯。
酬答風光千點淚，怯將愁眼更登臺。
寄榮子雍三首·其二
作者：張耒
朝代：宋

蒼蒼老柏古南禪，嫋嫋修篁泮水灣。
此地笑談惟我共，百年交友得君難。
已甘心向詩書老，會與身圖雲水閒。
年少功名須力致，看君朝佩日珊珊。
寄滁州邵子發同年二首·其一
作者：張耒
朝代：宋

夫子才豪官尚卑，窮城冷落有誰知。
莫嫌五斗紆高興，且與青山賦好詩。
得失可齊陶令酒，功名休問蜀莊蓍。
三年流落甘憂患，一笑何當慰別離。
寄滁州邵子發同年二首·其二
作者：張耒
朝代：宋

年來萬事付禪宗，兩鬢雖青心已翁。
欲借一廛希許子，更將五斗繼無功。
春來行樂君應厭，老去裁詩我未工。
聞道琅邪山色好，爲題新句寄清風。
寄答參寥五首·其一
作者：張耒
朝代：宋

昔我初見子，子時客京師。
聞名久不獲，既得過所知。
示我一卷書，大小百首詩。
我嗜不可輟，熊蹯薦朝饑。
約子彭城遊，念當行有期。
中間忽倉卒，决去不子辭。
子後來高郵，我居淮之湄。
中間無百里，詩句屢欲馳。
客來得子書，云子久南歸。
投書不能讀，恨我聞之遲。
使我早知此，扁舟尚能追。
遠別不執手，近居不相携。
每念今悵昔，耿耿衷腸悲。
子行日已南，我去日已西。
音書不可頻，何以慰我思。
寄答參寥五首·其三
作者：張耒
朝代：宋

秦子我所愛，詞若秋風清。
蕭蕭吹毛髮，肅肅爽我情。
精工造奧妙，寶鐵鏤瑶瓊。
我雖見之晚，披豁盡平生。
又聞與蘇公，復與子同行。
更酬而迭唱，鐘磬日撞鳴。
東吳富山水，草木餘春榮。
悲予獨契闊，不得陪酬賡。
寄答參寥五首·其二
作者：張耒
朝代：宋

蘇公守吳興，山水方有主。
子兮從之遊，挂錫當可駐。
塵埃困孤鶴，念子久失所。
秋風展其翼，道使萬里去。
青雲引高唳，爽絕誰敢伍。
予駒欲西秣，東我江海艣。
平生二三子，往往在南土。
子才得所樂，我拙日益魯。
拳拳相思心，契闊不得語。
寄答參寥五首·其五
作者：張耒
朝代：宋

蕭蕭江湖客，疏瘦若秋竹。
苦心爲詩章，日夜撓心腹。
清弦無浮聲，促柱有哀曲。
湔湔幽嚴泉，一一清可掬。
人生於文章，初若力不作。
及其成欲售，又困瞽者目。
予從吳興公，乃獨獲所欲。
得意有知賞，幽懷免窮獨。
嗟予有所投，痛學自藏覆。
子當慰我窮，時寄書數幅。
寄答參寥五首·其四
作者：張耒
朝代：宋

我生爲文章，與衆常不偶。
出其所爲詩，不笑即嘲詬。
少年勇自辯，盛氣爭可否。
年來知所避，不敢出諸口。
時時未免作，包以千襲厚。
低心讓兒曹，默默衆人後。
見君不能已，頗亦陳所有。
君豈少取之，時以佳句授。
幽弦喜有聽，清唱慰孤奏。
如何瞥然去，使我不得友。
寄蔡彥規兼謝惠酥梨二首·其一
作者：張耒
朝代：宋

自煮新酥籠旋開，秦霜猶污紫梨腮。
舊園歌舞唐宮廢，灌頂醍醐佛國來。
寄我遠傳千里意，憾君不舉百分杯。
西來新味饒鄉思，淮蟹湖魚幾日迴。
寄蔡彥規兼謝惠酥梨二首·其二
作者：張耒
朝代：宋

洛川北岸錦屏西，竹樹蕭蕭面翠微。
風月有情常似舊，山川信美不如歸。
文章送老甘無用，魚鳥從游久息機。
寄語長安倦游客，年來何事素書稀。
寄衣曲
作者：張耒
朝代：宋

秋風西來入庭樹，攀條正念征人苦。
空窗自織不敢任，鳴機愁寂如鳴艣。
練成欲裁新絲香，抱持含愁叔姑堂。
別來不見衣覺窄，試比小郎身更長。
寄道公
作者：張耒
朝代：宋

知公鼻祖冬之日，謫向江山冷無匹。
粹然真氣滿輕軀，自言位次神仙秩。
同輩幾人始謝老，惟公躚躚居第一。
鸞腰不舞自欲飛，神屨瞥波原不濕。
永巷春深簾幕幽，西都有人名莫愁。
我老摧頹乖舊約，空能時作夢中遊。
寄都下舊友二首·其一
作者：張耒
朝代：宋

一別長安西復東，琵琶舊地已應空。
當時風景歸何處，須信人生是夢中。
寄都下舊友二首·其二
作者：張耒
朝代：宋

城西古地昔同遊，望月思家相對愁。
明月秋來應更好，何人看月又悲秋。